АЁЛГА ЭЪТИБОР — КЕЛАЖАККА ЭЪТИБОР - Ўзбекистон овози газетаси\nАЁЛГА ЭЪТИБОР — КЕЛАЖАККА ЭЪТИБОР\nБутун мамлакатимиз миқёсида 8-март — Халқаро хотин-қизлар куни катта хурсандчилик билан нишонланди. Азиз оналаримиз, дилбар аёлларимиз, меҳрибон опа-сингилларимизга яна бир бор чуқур ҳурмат-эҳтиром кўрсатилди.\nПрезидентимизнинг Ўзбекистон хотин-қизларига йўллаган байрам табригида аёлларнинг оиладаги, жамият ҳаётидаги ўрни қанчалик беқиёслиги, мамлакатимизнинг бугунги тараққиётидаги улкан ҳиссаси алоҳида эътироф этилди.\nУшбу табрикда билдирилган самимий фикрлар хотин-қизлар кўнглини тоғдек кўтариб, янада фаол ва масъулиятли бўлишга ундагани уларнинг дил сўзларидан яққол билиниб турибди.\n— Президентимизнинг байрам табригида аёлларнинг жамиятдаги ўрнига юксак баҳо берилди. Опа-сингилларимизнинг меҳнат ва турмуш шароитларини янада яхшилаш, оила, оналик ва болаликни ҳимоя қилиш, фарзандларимиз, айниқса, қиз болаларнинг замонавий билим ва касб-ҳунар эгаллаши, ҳаётда муносиб ўрин олиши учун олиб борилаётган ишларни изчил давом эттириш лозимлиги таъкидланди.\nБайрам табригида бугунги кунда юзлаб депутат аёлларимиз Олий Мажлис ва маҳаллий Кенгашларда халқ вакиллари бўлиб фаолият кўрсатаётгани, давлат ва жамият бошқарувида, сиёсий ва ижтимоий ҳаётимизда, фуқаролик институтлари ва нодавлат тузилмаларда қанчадан-қанча опа-сингилларимиз эл-юрт манфаати учун хизмат қилаётгани алоҳида эътироф этилди.\nЎзбекистон Халқ демократик партияси тизимидаги ташкилотларда ҳам кўплаб аёлларимиз партия ғояларини кенг тарғиб этишда, Сайловолди дастурида белгиланган вазифаларни бажаришда фаол иштирок этишмоқда. Бунинг учун барча ҳуқуқий асослар яратиб берилган.\nКонституциямизнинг 18-моддасида Ўзбекистон Республикаси фуқаролари жинси, миллати, диний эътиқодидан қатъи назар, тенг ҳуқуқли экани, 46-моддасида эса эркак ва аёлларнинг тенг ҳуқуқлилиги, 117-моддасида сайлаш ва сайланиш ҳуқуқлари кафолатланган.\nШуни қайд этиш лозимки, Ўзбекистон хотин-қизларнинг ҳуқуқ ва эркинликларини ҳимоя қилишга қаратилган қатор халқаро шартнома ва конвенцияларни ратификация қилган.\nМамлакатимиз 1995 йили БМТнинг «Хотин-қизлар камситилишининг барча шаклларига барҳам бериш тўғрисида»ги Конвенциясига қўшилган. Умуман олганда, ватанимиз тараққиётининг ўтган йиллари давомида аёлларнинг ҳуқуқ ва манфаатларини ҳимоялашга қаратилган 80 га яқин қонун ҳужжатлари кучга кирди, халқаро ҳужжатлар ратификация қилинди.\nБунинг натижасида табрикда таъкидланганидек, аёлларимизнинг жамият ҳаётидаги ўрни, фаоллиги ошиб бормоқда. Хусусан, таълим-тарбия, маданият ва илм-фан соҳаларида меҳнат қилаётган ходимларнинг 73 фоизини, соғлиқни сақлаш тизимида 75 фоизини, ишлаб чиқариш тармоқларида 42 фоизини, қишлоқ хўжалигида эса 43 фоизини айнан аёллар ташкил этаётгани бунинг ёрқин исботидир.\nДилором АБДУРАҲИМОВА, ЎзХДП Наманган вилоят кенгаши раиси, халқ депутатлари вилоят Кенгашидаги партия гуруҳи раҳбари:\n— Аёл — миллат келажаги, ҳаёт давомчиси. Хотин-қизлар эъзозланган, қадрланган юртнинг бугуни ва эртаси фаровон бўлади. Аёл меҳнати билан жамият тўлақонли ривожланади, тараққий этади. Шунинг учун мамлакатимизда хотин-қизларга алоҳида ғамхўрлик кўрсатилиб, уларнинг оғирини енгил қилишга катта эътибор қаратилмоқда.\nАйтиш керакки, хотин-қизлар манфаатини ҳимоя қилиш масалалари Ўзбекистон Халқ демократик партиясининг Сайловолди дастурида ҳам ўз аксини топган. Айниқса, хотин-қизларни иш билан таъминлаш, касаначилик, оилавий тадбиркорликка кенг жалб этиш масалаларига алоҳида эътибор қаратилган. Уларнинг ижтимоий-сиёсий фаоллигини ошириш, оилалар мустаҳкамлигини таъминлашга қаратилган ишларимизда партиямизнинг ҳар бир ташкилоти, депутатлар фаол иштирок этиши талаб этилади.\nПрезидентимиз табригида ўтган йили касб-ҳунар коллежларини битирган 230 мингдан кўпроқ қиз ишга жойлаштирилгани, тадбиркорлик соҳасида ўз ишини бошлаётган 6 мингдан ортиқ ёш қизларга 51 миллиард сўмдан зиёд кредитлар ажратилгани алоҳида таъкидланди. Мана шу факт ва рақамларнинг ўзи ҳам аёлларимизга кўрсатилаётган эътиборнинг ёрқин намунасидир.\nАлбатта, аёлларга иззат-икром кўрсатиш, уларни ардоқлаш, оғирини енгил қилиш ишларига давлатимиз тобора катта аҳамият бермоқда. Бироқ аёллар манфаатини ҳимоя қилишни, коллеж битирувчилари бандлигини таъминлашни ўз олдига мақсад қилган партиямиз бу масала ечимида янада фаолроқ бўлиши зарур. Шу боис биз табрикда билдирилган кўп фикрлардан ўзимизга тегишли хулосалар чиқариб олишимиз керак бўлади.\nҲаётхон ОРТИҚБОЕВА, Ўзбекистон ХДП Сирдарё вилоят кенгаши раиси ўринбосари, «Эл-юрт ҳурмати» ордени соҳиби:\n— Аёлнинг фаоллиги, жамият олдидаги бош вазифаси оиладан бошланади, деб ўйлайман. Ватанимиз тараққиётига ўз ҳиссасини қўшмоқчи бўлган аёл, энг аввало, баркамол фарзандларни тарбия қилади. Ана шу олий бурчни шараф билан бажариш баробарида турли соҳаларда, хусусан, давлат ва жамиятни бошқариш ишларида ҳам муносиб иштирок этаётган хотин-қизларимиз меҳнати алоҳида эътирофга сазовор бўлмоқда.\nДавлатимиз раҳбарининг Ўзбекистон хотин-қизларига йўллаган байрам табригида жондан азиз фарзандларимизни дунёда ҳеч кимдан кам бўлмайдиган инсонлар қилиб камол топтириш, аввало, қиз боланинг тақдири ҳақида ғамхўрлик қилиш, уни бамисоли жамиятимизнинг гулидек тарбиялаб, вояга етказиш, бўлажак оиланинг бахтли бекаси сифатида кўриш вазифаси, яна ва яна бир бор айтаман, барчамизнинг энг олий мақсадимиз бўлиши даркор, деган фикрлари аёллар, оналаримиз қалбига, юрагига етиб борди, уларни тўлқинлантириб юборди.\nБугунги кунда хотин-қизларимиз Сирдарё вилоятини ижтимоий-иқтисодий ривожлантириш, таълим, соғлиқни сақлаш соҳаларини тараққий эттириш, шунингдек, партиямиз ғояларини кенг тарғиб қилиш, электоратимиз манфаатларини ҳимоялашда фаол иштирок этмоқда.\nТабрикда юртимизда ҳукм сураётган ўзаро ҳурмат, меҳр-оқибат ва аҳилликни янада мустаҳкамлаш, ёшларимизнинг онги ва қалбини бизга ёт бўлган зарарли оқим ва таъсирлардан, «оммавий маданият» хуружларидан сақлаш, оилаларда, маҳаллаларда олиб бораётган тарбиявий ишларимизни янги босқичга кўтаришни бугун тобора кескинлашиб, мураккаблашиб бораётган ҳаётнинг ўзи барчамиздан талаб этаётгани таъкидланди. Бундан кўриниб турибдики, партиямизнинг «Фаол аёллар» қаноти зиммасида ҳам катта вазифалар турибди. Айниқса, аёлнинг ижтимоий-сиёсий фаоллигини ошириш, хотин-қизлар учун янги иш ўринлари ташкил этиш, уларнинг манзилли ижтимоий ҳимоясини кучайтириш, сиёсатчи аёллар сафини кенгайтириш масалаларига янада масъулият билан қарашимиз лозим.\nСевара УБАЙДУЛЛАЕВА, Тошкент педиатрия тиббиёт институти илмий ходими, тиббиёт фанлари номзоди, Ўзбекистон ХДП фаоли:\n— Президентимиз табригида оналар, қизларимиз саломатлигини мустаҳкамлаш борасида олиб борилаётган ишларга алоҳида эътибор қаратилди. Хусусан, «Соғлом она ва бола йили» Давлат дастури доирасида қилинаётган ишларнинг аҳамияти ва кўламига тўхталиб ўтилди. Таъкидланганидек, кундалик ҳаётимизда энг муҳим эътибор қаратиш зарур бўлган йўналишлар ҳақида гапирганда, биринчи навбатда, тиббиёт масканлари, оилавий поликлиникалар, қишлоқ врачлик пунктларининг моддий-техник базасини мустаҳкамлаш, акушер-гинекологлар, болалар шифокорларининг малакасини ошириш, она ва боланинг соғлиғидан мунтазам хабар олиб, уларга тегишли ёрдам кўрсатадиган патронаж ҳамширалар сонини кўпайтириш каби ўта долзарб масалалар бундан буён ҳам диққатимиз марказида бўлади.\nДемак, бу вазифаларни адо этишда мен ҳам бир шифокор сифатида фаол иштирок этишим зарур. Шу билан бирга, Давлат дастурида партиямизнинг «Фаол аёллар» қаноти фаолиятига бевосита дахлдор вазифалар ҳам оз эмас. Жойларда партиямиз фаол аёлларининг ўрни ва ролини янада ошириш муҳим аҳамиятга эга, албатта. Чунки партиямизга аъзо хотин-қизлар орасида тиббиёт ходимлари кўпчиликни ташкил этади. Оилаларда соғлом турмуш тарзини тарғиб этиш, аёлларимизнинг тиббий маданиятини оширишда уларнинг имкониятларидан самарали фойдаланишимиз зарур.\nТабрикда билдирилган юксак эҳтиром ва ишончга янада ғайрат билан меҳнат қилиб, ҳозиргидан ҳам катта ютуқларга эришиб жавоб қайтаришга мамлакатимиз аёлларининг кучи, салоҳияти етади, деб ўйлайман.


18 июн 2021, Тошкент вақти: 14:25\n“Пойтуғ цемент савдо” МЧЖ қурилиш моллари омбори\nИзбоскан туманидаги “Пойтуғ цемент савдо” МЧЖга қарашли майдони 278 квадрат метрли қурилиш моллари омбори, суд қарори кучга кирмасдан туриб, туман ҳокими буйруғи билан бузила бошлади.\nБу ҳақда Озодликка арз қилган тадбиркор Зубайр Султоновнинг айтишича, унинг 2009 йилда туман ҳокимининг қарори билан қурган омборхонасини Избоскан туманлараро Иқтисодий суди 29 январь куни ноқонуний деб топган.\nСуд қарори ижроси учун бир ой вақт борлиги ва бу қарор устидан юқори турувчи судга апелляция муддати тугамаган бўлишига қарамасдан, туман ҳокими омборнинг томини бузишга ўзи бош-қош бўлмоқда.\nТадбиркорнинг омбордаги бир ярим минг тоннадан ортиқ цементи эса, ёмғирда яроқсиз ҳолга келиш хавфи остида қолди.\nТуман ҳокими Серобиддин Исмоилов Озодлик билан бу ҳақда гаплашишдан бош тортди.\nИзбоскан туманидаги “Пойтуғ цемент савдо” МЧЖга қарашли қурилиш моллари омборининг бузилиши акс этган видео ва суратларни Озодликка тадбиркор Зубайр Султонов тақдим этди.\n"Мен президентнинг командасидаман, ҳаммасини ёпиштираман"\n15 февралда суратга олинган видеода кўринишича, туман ҳокими Серобиддин Исмоилов прокуратура ва ички ишлар бўлими ходимлари ҳамроҳлигида омбор бузилишига бош-қош бўлади.\nТадбиркорнинг ҳали суд қарори кучга кирмагани, қарор устидан апелляция берганлиги ҳақидаги гапларига туман ҳокими ҳеч кимдан қўрқмаслигини, ўзи қилаётган ишга ўзи жавоб беришини айтади:\n“Мени яхши биласизлар, қаерга ёзсанг, қанча запис қилсанг ҳам жавоб бераман, тамом. Мана прокурор, беш юз фоиз булар ноҳақ деяпти. Мен ноҳақ бўлсам, пулини тўлайман”.\n(Видеода ҳоким сифатида гапираётган одамнинг Серобиддин Исмоилов эканлигини Озодлик унинг аввалги суратларига қараб аниқлади)\nТадбиркор, “ўша пайт бизга ҳаммасига ҳужжат қилиб беришганку, кадастр қилиб беришганку, қандай ноҳақ бўламиз, деган саволига ҳоким:\n“Билмадим. Уни ҳам ёпиштиривораман, ҳаммасини ёпиштираман”, - дейди.\nҲоким суд қарорига ёзилган апелляцияни ҳам кутмаслигини, барибир омборни буздириб юборишини айтади.\nВоқеа жойига етиб келган “Пойтуғ цемент савдо” МЧЖ юристи Азизбек Қорахўжаев ҳокимга унинг бу хатти-ҳаракати президент чиқарган қарорга зид эканлигини айтганда, ҳоким:\n“Мен президентнинг командасидаги одамман”, - дейди.\nВидеода ҳокимнинг бақир-чақири билан қурилиш кийимидаги одамлар омбор тепасига чиқиб, шиферларни кўчира бошлагани акс этган.\n“Пойтуғ цемент савдо” МЧЖ кўчмас мулк кадастр ҳужжатлари\n"Омбор ва дўкон қонуний қурилган!"\n“Пойтуғ цемент савдо” МЧЖ раҳбари Зубайр Султоновнинг айтишича, у омбор ва омборнинг таркибида бўлган қурилиш моллари дўконини 2009 йилда туман ҳокимининг қарори асосида қурган эди:\n- 2009 йилда темирйўл ёқасида бўлгани учун, темирйўл идорасидан рухсат олиб келганмиз. Кейин ҳоким қарор чиқариб берган. Кўчмас мулк сифатида кадастр ҳужжатлари расмийлаштирилган. Ҳаммаси қонуний бўлган. Лекин, туманимизга келган янги ҳоким Серобиддин Исмоилов буздиришга тушди. Шуниси қизиқки, худди мени омборимдек термирйўл ёқасида бўлган бошқа дўконларни буздирмаяпти. Иқтисодий суд ҳам ҳоким томонини олиб қарор чиқарди. Лекин ҳали апелляция муддатимиз тугамасидан ижрога киришиб кетди.\n“Пойтуғ цемент савдо” МЧЖ ҳақида ҳоким қарори\n"Ҳоким суд қарори кучга кирмасдан бузишга киришди"\n“Пойтуғ цемент савдо” МЧЖ юристи Азизбек Қорахўжаевнинг айтишича, ҳоким президентнинг тадбиркорларни қўллаб қувватлаш ҳақидаги қарорини писанд ҳам қилмаяпти:\n- Биринчидан, Ўзбекистон Президентининг 2017 йил 10 октябрдаги 33/36 қарори билан темирйўлнинг муҳофаза зонасига тушган объектлар кўчирилганда, улар жой билан таъминланиши ва қурилган объектларга компенсация тўланиши назарда тутилган. Лекин ҳоким бу қарорни назар-писанд қилмаяпти. Гап шундаки, бу ер ўзбошимчалик билан қурилган эмас, балки қарор асосида қурилган. Ҳоким бу омборни буздиришдан олдин, қарорга кўра, ҳоким тенг миқдорда ер ажратиши ва бузилган объект учун компенсация тўлаши шарт эди. Ҳозир омборнинг ичида минг тоннадан ортиқ цемент турибди, бу 15 вагон дегани. Буни тадбиркор қаерга олиб чиқиб кетади, аввал ерни берсин, тадбиркор янги омборини қурсин, кейин марҳамат, бузаверсин.\nИккинчидан, шу йил 29 январда Избоскан туманлараро Иқтисодий судида бу масала кўрилди. Прокурор ўзбошимчалик билан қурган деган даъво киритган, суд эса бузиш ҳақида қарор чиқарган. Қонун бўйича бу қарор бир ойдан сўнг кучга киради. Ижро ҳужжатини ҳам кўрганимиз йўқ. Лекин, ҳоким ўзбошимчалик билан буздиришга киришди. Ўзим жавоб бераман, ноҳақ бўлсам ўзим тўлайман, деяпти. Биз апелляция аризасини тайёрлаб қўйганмиз, шу кунларда топширмоқчимиз. Бундан ташқари Маъмурий судга қонун қарорини ҳақиқий эмас деб топиш ҳақида ариза ҳам таёрлаганмиз. Уни ҳам топширамиз, -деди ҳуқуқшунос Азизбек Қорахўжаев.\nҲоким гаплашишдан бош тортди\nОзодлик Избоскан тумани ҳокими Серобиддин Исмоилов билан боғланиб, унинг бу воқеаларга муносабатини олмоқчи бўлди.\nҲоким телефонда Озодлик мухбири билан гаплашаётганини эшитганидан сўнг, алоқани узиб қўйди ва у билан боғланишнинг бошқа иложи бўлмади.\n"Президент сиёсатига қарши ҳоким"\nТадбиркор Зубайр Султоновнинг айтишича,омборхона томини қўпориш ишлари 14 февралда бошланиб, 15 февраль куни ҳам давом этган. Майдалаб ёғаётган ёмғир омборхона ичидаги бир ярим минг тоннадан ортиқ цементни яроқсиз ҳолга келтирмоқда:\n- Президентимиз тадбиркорни қўллаб-қувватла деб турганларида, ҳоким тадбиркорларни қақшатмоқда. Биз ўн йилдан буён тадбиркорлик қиламиз, 15 одамни иш билан таъминлаганмиз, ҳамма солиқларни ўз вақтида тўлаймиз. Давлатдан 500 миллион сўм кредит олиб, дўкон ва омборхонани туман ҳокими қарори асосида қурганмиз. Ҳеч қандай ўзбошимчалик йўқ, бу ерда. Майли ер ҳокимга керак бўлса, бошқа жойдан тенг ер берсин, товон пули тўласин. Мен президентнинг командасиданман дейди. Лекин, президентга қарши иш қилиб, тадбиркорларни норози қиляпти.


Ўз отасидан отарни олган Нурсултан — Янгиликлар — Миллий тикланиш\nЎз отасидан отарни олган Нурсултан\nКатегория: Вилоят янгиликлари, Навоий вилояти, Партия янгиликлари\n14:31, 22 Apr\nДунёда касблар кўп. Ҳар бирининг ўз йўналиши, ўзига оҳанграбодек тортувчи жозибаси бор. Орамизда ўз касбидан бахт топганлар талайгина. Ана шундайлардан бири қулқудуқлик Бахит оға НУРМАХАНОВ.\nҚулқудуқ аҳолисининг тантилиги-ю, бағрикенглигига қойил қолмай илож йўқ. Бугун улар орасида алоҳида ҳурматга эга, соддадил, заҳматкаш бир инсон билан суҳбат уюштирдик. Қаҳрамонимиз 43 йилдан бери ота касб – чўпонлик билан шуғулланиб келади. 60 ёшни қаршиласа-да, анча тетик Бахит оға Нурмаханов чўпонлик ортидан тўрт нафар фарзандини ҳалол ризқ билан вояга етказди, уйли-жойли, ўқимишли қилди. Ширин невараларнинг севимли бобоси у.\nЧўпонлик касбини танлашимга мен улғайган муҳит, раҳматли отам сабабчи бўлган. Мактабни битирганимдан кейин отам: “Энди сен улғайдинг қанотимга кир, олдимда бўлиб ёрдам бериб юр”, деди.\nЖуда ёшлигимдан чўпонликнинг, чорвани кўпайтиришнинг ҳадисини олган эмасман-ми, бу соҳада ишлаш менга ҳеч бир қийинчилик туғдирмади. Отамнинг айтганларига амал қилиб, озми кўпми тажриба тўпладим.\nЧўпонликнинг ҳам завқи, ҳам машаққатлари бор. Саратон-у изғиринли кунларга бардошли бўлиш керак. Ноқулай об-ҳаво шароитларига тайёр туришингиз талаб қилинади. Шу билан бирга, қўй-қўзи, эчкиларнинг ҳисоб-китобини ҳам юрита билишингиз зарур. Ким нечта қўй-эчкиларини қўшди, қайси қўй болалади, қайсиниси касалланди – ҳаммасини назорат қилишингиз лозим.\nМана бугун мен ҳам анъанани давом эттириб, ота мерос чўпон таёғимни ўғлим Нурсултанга бераяпман : “Ўғлим ҳалоллик – инсонийликнинг энг муҳим хислатларидан бири. Қийин йўлдан юриб меҳнат қилганинг эвазига топганинг татийди. Пешона тери билан топилган ризқ қадрли бўлади, қинғирликнинг эса келажаги йўқ” дея қўллар дуога очилади.\n-Йиллар давомида отамга кўмаклашиб келардим, бугун ўзи боқаётган отарни ишониб менга топширди. Боз устига отарга “Ҳар бир оила тадбиркор” Давлат дастури асосида имтиёзли кредит олиб 6 та она-бола эчки олиб қўшдим. Энди менинг ўз ишим, ўз чорвам бўлади, – дейди Нурсултан.\nЎғли қанотига кирганидан хурсанд бўлган Бахит оға Нурмаханов қўлига дўмбира олди. Ўлан айтди. Унга жўр бўлган Нурсултаннинг овозию дўмбиранинг дилтортар ноласи биз яйловдан узоқлашганимизда ҳам дилимизни тарк этмади.\nҚизилқум бағрига олган бир оиладаги соғлом муҳит, отадан ўғилга мерос ўтган касбни эъзозлаётган ёш Нурсултан кўнглимизга хушнудлик бағишлади.\nМиллий тикланиш партиясидан Халқ депутатлари Учқудуқ туман кенгаши депутати Райхон Қодирова суҳбатлашди.


ОТМ кириш имтиҳонларига тайёрланишга янгича ёндашувHaqida.net\nHome Dunyo ОТМ кириш имтиҳонларига тайёрланишга янгича ёндашув\nОТМ кириш имтиҳонларига тайёрланишга янгича ёндашув\n12 йиллик таълимдан 11 йиллик таълимга ўтиш ҳақидаги Қарор кўпчилик томонидан катта қувонч билан кутиб олинган бўлса-да, аммо эндиликда юқори синф ўқувчиларидан 3 йиллик маълумотни 2 йилда ўзлаштириш кутилмоқда. Унинг устига, 2018-йилда 810 мингга етиши кутилаётган абитуриентлар сони, 2019-йилда 1 миллиондан ошишига шубҳа йўқ. Шу сабабли, абитуриентларимиздан янада кўпроқ меҳнат ва тиришқоқлик талаб этилади.\nРақобат ўта кучайган вақтда, вазиятга бошқача назар ташлаб, муаммони ноодатий услублар орқали ечиш энг тўғри йўл ҳисобланади. Ана шундай ноодатий услублардан бири, ўқиш жараёнига ахборот технологияларини киритиш. Абитуриентларимиз учун онлайн дарслар орқали тайёрланиш ва улардан унумли фойдаланишни мисол қилишимиз мумкин.\nБундай технологиянинг ютуқларидан бири, ўқувчилар аввал ўтилган ёки энди ўтилиши кутилаётган мавзуларни олдиндан ўзлаштириб боришлари мумкин. Онлайн дарслар юқори тажрибали ўқитувчилар томонидан тайёрланади. Сабаби эса оддий. Дарслар минглаб, ҳатто миллионлаб тингловчилар учун тайёрланади. Ўқувчиларнинг барчасига бирдек тушунарли ва фойдали бўлиши учун бу иш ўқитувчидан юқори савиядаги билим ва методикани талаб қилади. Онлайн ўқишнинг яна бир катта ютуқлардан бири – онлайн курслар жуда арзон. Бундан ташқари, мавзуни тушуниш қийинчилик туғдирган вақтда, видеони исталган қисмидан такрор ва такрор кўриб тушуниб олиш мумкин. Исталган жойдан, исталган вақтда курсларни очиб кўриш ҳам мумкин. Бу эса дарсларни уйдан ўрганиб бориш имкониятини ҳам яратади.\nТаълимга ихтисослашган энг обрўли нашриётлардан бири МcGraw-Hill тадқиқотлари шуни кўрсатадики, онлайн дарсларни кундалик ўқув жараёнига киритган 84% ўқувчи онлайн дарслар мавзуларни ўзлаштиришга катта ёрдам бергани таъкидлаган бўлса, 81 % ўқувчи онлайн дарслар уларга ўқишдаги натижаларини янада яхшилашга хизмат қилганини айтиб ўтган.\nБизда ҳам шундай имкониятларнинг мавжудлиги – қувонарли ҳолат. PREP.UZ сайтида сиз кўплаб фанлардан онлайн дарсларни кўриб, кириш имтиҳонларига ёки ўқишдаги назоратларга тайёрланишингиз мумкин. Бу порталда юртимизнинг етакчи ўқитувчилари билан биргаликда тайёрланган видеодарслар TAS-IX тармоғида жойланган бўлиб, ҳар бир дарсдан сўнг, ўзингизни текшириш учун тестлар ҳам мавжуд.\nPREP.UZ имтиҳонларга индивидуал тайёрланувчи ўқувчилар учун ҳам, ўқитувчилар билан шуғулланувчи ўқувчилар ва ОТМга тайёрловчи ўқитувчилар учун ҳам бирдек фойдали. Индивидуал тайёрланувчилар учун ўқитувчи ўрнини эгалласа, репетиторлар билан тайёрланадиган ўқувчиларга кейинги дарсда нималар ўтилиши ҳақида олдиндан тушунчага эга бўлган ҳолда дарсларда қатнашиш имкониятини яратади. Ўқитувчилар ҳам бундай имкониятдан фойдада. Чунки, энди ўқувчилар маърузаларни интернет орқали ўрганишлари мумкин бўлиб, ўқитувчилар ўз дарсларида тестлар ечиш каби дарснинг амалий қисмига кўпроқ вақт ажратиш имкони яратилди.\nВидео лавҳа сизга PREP.UZ сайти қандай ишлаши тўғрисида қисқа маълумот бериб ўтади:\nОнлайн дарслар ўқишингизда қанчалик ёрдам бера олишига ўзингиз гувоҳи бўлинг! Бунда сизга PREP.UZ ёрдам беради.\nДрондан қўйлар ўтлатилишининг антиқа видеоси тасвирга олинди


Узбекистон сумда евробондлар чикаришни режалаштирмокда – Дарё уз Янгиликлар\nСалибчиларнинг кувилиши. Никополь жангига 624 йил булди\nДавои Шафран – медиcина маркази Душанбе шахрига\nУзбекистон ОТМларига уртача кириш баллари эълон килинди\n2020-2021 укув йилига дарслик туплами учун ижара тулов микдорлари белгиланди\nКибрайда ЙПХ инспектори машинада хушидан кетган кизчанинг хаётини саклаб колди\nДТМ: Тест синовлари натижалари буйича ишлар якунланди\nГлавная / Иктисодиёт / Узбекистон сумда евробондлар чикаришни режалаштирмокда\n01.07.2020\tИктисодиёт Comments Off on Узбекистон сумда евробондлар чикаришни режалаштирмокда 38 Показы\nУзбекистон хукумати бу йил 500 миллион доллар эквивалентидаги миллий валютада еврооблигациялар чикаришни режалаштирмокда. Бу хакда Bloomberg’га берган интервьюсида молия вазирининг уринбосари Одилбек Исоков маълум килди.\nУнинг сузларига кура, коронавирус пандемияси туфайли Узбекистоннинг карзга эхтиёжи ортади. Карзлар бозорига кириш тугрисида карор бозор ва йилнинг биринчи ярми якунлари буйича бюджет такчиллигига боглик булади.\n500 миллион долларга эквивалент булган евробондлар бу йил ва келаси йили хам худди шундай хажмда жойлаштирилиши мумкин, деди Исоков. Бу бюджет эхтиёжларидан келиб чиккан холда амалга оширилади.\nШунингдек, Исоковнинг кушимча килишича, Узбекистон келгуси йилда кайта тикланадиган энергия лойихаларини молиялаштириш учун биринчи исломий облигацияларни чикариши мумкин.\nУнинг таъкидлашича, 10 йил ичида давлат карзи сумдаги улушини 11,5 фоиздан 50 фоизгача ошириш «катта нарса, аммо бунга эришиш мумкин».\n2019 йилда Узбекистон уз тарихида биринчи марта умумий киймати 1 миллиард долларга тенг булган иккита евробондлар траншини жойлаштирди. Карз облигацияларининг тулов муддати 2024 ва 2029 йил февраль ойларига белгиланган.\n«UzAuto Motors» АЖ депутат Расул Кушербаев устидан парламентга арзнома киритган. Бу хакда Олий Мажлис конунчилик …\nМактаб укувчилари орасида хомиладорлик ва пичокбозлик холатлари аниклангани ростми?\nТошкентда Россия билан учрашув. Москва билан учрашув фестивали булиб утади\nЭлликкалъада 4 нафар фукаро уйда чиккан ёнгин окибатида ёниб кетди\nФаргонада бир гурух харбийларга давлат мукофотлари топширилди (фото)\nИроклик олим ИШИДга кимёвий курол тайёрлашга ёрдам берган


27 май 2022, Тошкент вақти: 23:02\nПутин ва Лукашенконинг Сочидаги учрашуви, 2021 йил 28 майи\nРоссия Беларусга “яқин орада” 1,5 миллиард долларлик қарзнинг иккинчи транши бўлган 500 миллион долларни беради. Бу ҳақда Путиннинг матбуот котиби Дмитрий Песков Россия матбуотига билдирган.\nБу масала, ТАСС агентлиги хабарига кўра, Путин билан Лукашенконинг Сочида бўлиб ўтган учрашувида муҳокама қилинган. Песков бу борада “учоқ билан боғлиқ воқеаларгача” эълон қилинганини урғулаб, иккинчи транш июнь ойи охиригача берилишини тасдиқлаган.\nЎтган йил сентябрида Россия Беларусга 1,5 миллиард доллар кредит ажратишга ваъда қилганди. 500 миллион долларлик биринчи транш Беларусга 2020 йилнинг декабрь ойи охирида келиб тушган.\nПесковга кўра, Лукашенко билан Сочидаги учрашувда Путин Минскда қўлга олинган россиялик Софья Сапега мавзусини ҳам кўтарган. “Табиийки, унинг тақдирига бефарқ эмасмиз, бироқ унда Беларусда яшаш учун рухсатнома бўлгани ҳам тасдиқлангани эътиборга оламиз. Биз албатта барчаси қонун доирасида бўлиши лозимлигидан келиб чиқамиз ва бу Россия президенти томонидан ҳам таъкидланди”, деган Д. Песков.\nЛукашенко Сочига 28 май куни борган. Ўша куни унинг Россия президенти билан учрашуви 5 соатдан кўпроқ давом этган. Бу учрашувдан сўнг ҳеч қанақа баёнот берилган эмас.\nБу Александр Лукашенконинг йил бошидан буён Владимир Путин билан учинчи учрашувидир.


"QO’QON 1912" профессионал футбол клуби » Андрей Фёдоров: “Вадим Абрамов “Нефтчи”га келади? Ҳеч қандай маълумотга эга эмасман”\nАндрей Фёдоров: “Вадим Абрамов “Нефтчи”га келади? Ҳеч қандай маълумотга эга эмасман”\n“Навбаҳор” ва “Нефтчи” жамоалари ўртасидаги учрашув якунига етгач “Нефтчи” жамоаси бош мураббийи Андрей Фёдоров ўйин ҳақидаги фикрлари билан ўртоқлашди:\n– Ўйин яхши таассурот қолдирди. Икки ўйин натижасига кўра кейинги босқичга чиққанимиздан хурсандмиз. “Навбаҳор”га қарши ҳар қандай қарама-қаршиликлар доимо муросасиз руҳда кечади. Бугун ҳам кубокка хос баҳс бўлди. Учрашувларни қийин кечиши сабабли, бундай баҳсларда голлар сони у қадар кўп бўлмайди. Уйдами ёки сафардами осон ўйинни ўзи бўлмайди. Бугунги учрашув мухлисларга ёққан бўлиши мумкин. Негаки, сўнгги сонияларгача кескинлик сақланиб турди. Навбатдаги босқичга чиққанимиздан хурсанд эканлигимни яна бир бор таъкидлаш билан бир қаторда жамоамизни табриклайман. Мақсадимиз, кейинги босқичга чиқиш эди. Таблода қайд этилган натижа “Нефтчи”ни кейинги босқичга чиқишини таъминлади.\n– Жамоа легионерлари бугун кўринишмади?\n– Легионерларимизнинг бири анчадан бери жароҳат сабабли майдонга туша олмаяпти. Яна бир хорижлик футболчимиз Комаровскийга эса дам беришни лозим топдик. У барча учрашувларда иштирок этиб келаётганлиги сабабли чарчоқ аломатлари кўзга ташланганди. Шу сабабли бугун уларнинг хизматларидан фойдаланмасликни лозим топдик.\n– Ўйинга бир неча кун қолганда клуб раҳбариятида ўзгаришлар рўй берди. Бу футболчиларга қай тарзда таъсир кўрсатди?\n– Учрашув арафасида рўй берган ўзгаришларга эътибор қаратмаслик ҳақида йигитларга айтиб ўтгандик. Вазифаларига профессионал тарзда ёндошиб, майдонга чиқиб ўз ишларини қилишларини таъкидлаб ўтдик. Улар проффессионал эканликларини амалда кўрсатиб, олдиларига қўйилган вазифани бажаришди.\n– Жамоа бошқарувини Вадим Абрамов қўлга олиши мумкин экан. Абрамов бугунги учрашувни ҳам бевосита ўйингоҳда клуб раҳбарияти билан томоша қилди. Бу ҳақда нима дея оласиз?\n– Бош мураббийни алмашиши мумкинлиги ҳақидаги гап-сўзлар миш-мишдан ўзга нарса эмас. Барчасини вақт кўрсатади. Ҳар бир ёзилган маълумот ҳам ҳақиқат бўлавермайди. Вадим Абрамовни жамоада бошлаши ҳақида ҳеч қандай маълумотга эга эмасман. Ҳозирча ўз ишимни давом эттираман. Нима бўлишини эса вақт кўрсатади.


Ислом дини мусулмонларни ўзаро оқибатли, меҳр-мурувватли бўлишга ва яқинлари касал бўлиб, хасталаниб қолса, ҳолидан хабар олишга, зиёрат қилишга чақиради. Зеро инсон учун энг бебоҳо неъматларидан иккитаси сиҳат саломатлик ва ҳотиржамликдир. Дарҳақиқат, бу икки неъматдан баҳраманд бўлиб турган инсон уларнинг қадрига етиши лозимдир. Зеро, ҳасталик гудакни ҳам, ёшни ҳам, кексани ҳам четлаб ўтмайди.\nБемор бўлган кишидан хабар олиш, уни зиёрат қилиб, кўнгил сўраб, ҳаққига дуо қилиш бошқа кишиларнинг вазифаси бўлади. Пайғамбаримиз (с.а.в): “Мусулмоннинг мусулмондаги ҳаққи бештадир. Саломга алик олиш, касални бориб кўриш, жанозага эргашиш, таклиф этса бориш ва акса ўргувчига яхшилик тилашдир”, деб марҳамат қилади (Муслим ривояти).\nБеморни зиёрат қилиш эса Ислом динида энг савобли амаллардан ҳисобланади. Беморнинг кўнгил сўраб, йўқлаганда бемор кишининг кўнгли кўтарилиши, енгил тортиши, уни кўргани келгани учун хурсанд бўлиб, руҳий ҳаловат топиши бор нарса. Зиёратда унинг дардига шифо сўраш, тасалли айтиш маънолари борлиги учун ҳам, бу амалнинг ажри улкандир. Фаришталар ҳам касал зиёратига борган мусулмоннинг ҳаққига Аллоҳдан барака беришини, бу амали учун жаннат ато қилишини сўраб дуо қиладилар. Шу сабабди беморларни зиёрат қилишга, уларни ҳаққига дуо қилиш ва улардан дуо сўрашга тарғиб қилинади. Инша Аллоҳ, беморнинг дуоси ижобатдир. Бу ҳақда Набий соллаллоҳу алайҳи ва саллам кўплаб ҳадислар баён қилганлар. Аллоҳ таоло беморни зиёрат қилувчининг йўлига етмиш минг фариштани дуо қилиши учун йўллаб қўяди. Охиратда эса, самара ҳосилини жаннатда ато этилади.\nАли розияллоҳу анҳудан ривоят қилинади: Расулуллоҳ соллаллоҳу алайҳи ва салламнинг:\n“Бирор мусулмон бошқа бир мусулмонни эрталаб кўргани борса, то кеч киргунича етмиш минг фаришта унинг ҳаққига дуода бўлишади. Агар кечқурун кўргани борса, то эрталабгача етмиш минг фаришта унинг ҳаққига дуода бўлишади. Ҳамда бу кишига жаннатда териб, йиғиб қўйилган мева бўлади”, деб айтганларини эшитдим. Имом Термизий ривоятлари.\nИсломда барча ишларнинг ўз одоби бўлганидек, беморларни зиёрат қилишнинг ҳам ўз одоблари бор. Улардан бири бемор молол оладиган даражада унинг олдида узоқ қолмоқ. Чунки ҳадисда шундай дейилган: “Касални зиёрат қилишнинг энг афзали унинг ёнидан тезроқ туриб кетишдир”.\nАфсуски, ҳозирги кунда шу нарсаларни гувоҳи бўламизки, баъзи кишилар кексайиб қолган ота-оналари ва яқин қариндошлари, маҳалладошлари, касбдошлари, дўстларини бориб кўриш учун вақт йўқлигини сабаб қилиб, зиёрат қилишга, дуоларини олишга бормайдилар. Бу билан кўп савоблардан бенасиб қоладилар. Зеро, Пайғамбаримиз (с.а.в) бизларга касал бўлган биродарларимизнинг дуоларини олиш билан бирга, уларнинг ҳаққига дуо қилишни ҳам буюрганлар.\n“Ким бир касални кўргани борса-ю унинг ажали етмаган бўлса, етти марта Асъалуллоҳал азийм, роббал аршил азийм, ай яшфияка, деса Аллоҳ ўша беморга мазкур касалдан офият беради”.\nАмударё тумани «Бобо Рустам» жоме масжиди имом-хатиби.


Ҳажарул Асвад туфайли мусулмон бўлган британиялик жосус | Azon.uz - Ахборот-таҳлилий портал\nҲажарул Асвад туфайли мусулмон бўлган британиялик жосус\n4093 16:50 04.04.2021\nИслом дини тарихини ўрганаётган шарқшунослар Каъбадаги Қора тош тарихини яхши биладилар. Пайғамбаримиз соллаллоҳу алайҳи васалламнинг ҳадисларида Қора тош жаннатдан туширилган тош экани, у энг бошида сут каби оппоқ бўлган-у, кейинчалик инсониятнинг гуноҳлари оқибатида қорайиб кетганини сўзлаганлар.\nАбдуллоҳ ибн Аббос розияллоҳу анҳудан ривоят қилинади: Расулуллоҳ соллаллоҳу алайҳи васаллам: «Ҳажарул Асвад жаннатдан сутдан ҳам оқ бўлган ҳолида нозил бўлган. Уни бани одамнинг гуноҳлари қорайтирган», дедилар» (Термизий ривояти).\nБу ҳақидаги маълумотларни ўқиган Кембриж университети География жамиятининг британиялик шарқшунослари, Пайғамбаримиз соллаллоҳу алайҳи васалламнинг сўзларини инкор этиш мақсадида Маккадан Қора тошнинг бир бўлагини олиб келиш учун жосус жўнатадилар. Бу билан улар мусулмонларга ҳадисларнинг ишончсиз ва асоссиз эканини исботламоқчи бўладилар.\nМаккага йўл олган жосус аввало Марокашга бориб етти йил давомида араб тилини мукаммал ўрганади. У ўша ернинг лаҳжасигача ўзлаштириб, марокашлик зиёратчи сифатида Мисрга қараб йўл олади.\nМисрга келган жосус, бу ерда мисрлик мусулмонлар билан бир кемада Ҳижозга сафар қилади. Авваллари зиёратчилар сафарга чиқаётганларида егулик ва зарур эҳтиёж учун нарсаларни ўзлари билан олиб юрганлар. Сафар давомида ўзи билан ҳеч вақоси йўқ бўлган британиялик жосусни мусулмонлар ўз таомлари ва емакларидан меҳмон қиладилар. Улар унга шунчалик ғамхўрлик кўрсатадиларки, буни кўрган жосус ҳайратдан лол қолади. Мадинага етиб келган жосус Мадинанинг гўзаллиги ва файзига маҳлиё бўлиб қолади. Маккага келгач эса, Каъба ва унинг виқори олдида сўз тополмай, ёқа ушлайди. Каъбанинг ҳар томонлама мукаммал қурилиши, шу билан бирга содда ва ўта виқорли кўринишидан таъсирланган элчи “Кўрганларим менинг қалбимни ларзага солди”, дейди.\nШунга қарамай разведкачи ўз ниятидан қайтмайди ва бир иложини қилиб Каъбанинг ичига киради. Ушбу воқеа 19-асрда бўлиб ўтган. Бу вақтларда зиёратчилар ҳозиргидек кўп бўлмаган. Каъба ҳам у даражада қаттиқ қўриқланмаган. Қисқаси, исталган киши ҳаракат қилса Каъбанинг ичига кириши мумкин бўлган.\nКаъбага кирган жосус Қора тошнинг бир четидан кичкинагина бўлакчани олишга муваффақ бўлади. Тошни қўлга киритиши билан изига қайтиб, Жиддадаги Британия консуллигига учрашади. Консулликдагилар мазкур воқеадан хабар топгач, ўз вазифасини адо қилган жосус шарафига зиёфат берадилар ва гўёки Ислом дининг расули Пайғамбаримиз Муҳаммад соллаллоҳу алайҳи васалламга қарши далил қўлларида тургандек суюнадилар.\nШундан сўнг жосус Австралия кемасига ўтириб Англияга етиб келади ва келибоқ, Ҳажарул Асваднинг қўлга киритилган бўлагини Лондондаги табиий тарих Музейига тафтиш учун топширади. Тафтиш натижасидан маълум бўладики, мазкур тош Ер жисмларига мутлақо ўхшамайди, ҳаттоки унинг сифатига ўхшаши ҳам Ерда мавжуд эмаслиги исботланади.\nУшбу исбот британиялик жосусни лол қолдирди. Ушбу далилга қўшимча бўлган сафар давомидаги мусулмонларнинг гўзал муносабатлари унда Ислом динига муҳаббат уйғотди ва у мусулмон бўлди. Ислом динини қабул қилган жосус ҳаёти давомида “Маккага саёҳат” номли икки қисмдан иборат китоб ёзади. Китобнинг биринчи қисмида у ўзининг мусулмон бўлишидан аввалги ҳолати, Ислом динини қоралаш ниятида қилган ҳаракатлари ҳақида ёзган бўлса, иккинчи қисмида мусулмон бўлганидан кейинги ҳаёти, Аллоҳ ва Пайғамбаримиз соллаллоҳу алайҳи васалламга бўлган муҳаббати ҳақида гўзал тарзда хикоя қилган.\nҚосимхон Бойханов тайёрлади\nҲажарул асвад мусулмон Махсус таҳлил Ислом Британия жосус\n3165 08:00 13.02.2020\nҲажарул асвадни ўпиш - суннат амал\n1571 20:20 08.02.2020\nҲажарул асвадни ўпиш қандай амал?\n2920 15:00 14.02.2019


Бугун 1 февраль куни Осиё Кубоги мусобақасининг финал учрашуви бўлиб ўтади. Финалда турнир кашфиёти — Қатар терма жамоаси Японияга қарши баҳс олиб боради.\n1 февраль куни Осиё Кубоги-2019 финали бўлиб ўтади. Финалда Қатар терма жамоаси Японияга қарши баҳс олиб боради.\nБу мақол ҳазил қиламан деб қовун тушириб юрадиган, моҳиятини англамай «ҳазиллашадиган» беқилиқ «ҳазилкашлар»га нисбатан қўлланилади. Телеграм каналида тарқалган бир «ҳазил»ни кўриб, беихтиёр шу мақол ёдимга тушди.\nОсиё футбол конфедерацияси расмий сайтида Осиё Кубогининг гуруҳ босқичидаги энг яхши футболчилар рўйхати эълон қилинди.\nБугун, 16 январь куни Осиё Кубоги мусобақасининг 3-тури доирасида тўртта учрашув бўлиб ўтади.


Йиллик таътил бериш | BUXGALTER.UZ\nТалабномалар билан ишлаш\nЮридик шахсларни ташкил этиш, қайта ташкил этиш, тугатиш\nДавлат органлари билан мулоқот\nШикоят ва даъволар билан ишлаш\nСолиқ назорати 2019\nЙиллик таътил бериш\nЙиллик таътилларни бериш навбати ва вақтини таътиллар жадвалида белгиланг. Ходим ишга қабул қилинган кундан бошлаб 6 ой ўтгач биринчи иш йили учун меҳнат таътилини олиш ҳуқуқига эга бўлади . Календардаги 6 ойлик даврни эмас, балки ходим бевосита меҳнат фаолиятини амалга оширган иш даврини ҳисобга олинг. Ушбу 6 ой ичида таътил учун стажга киритилмайдиган даврлар бўлса, ходимнинг биринчи таътилдан фойдаланиш ҳуқуқи шу вақтга кўчирилади.\nХодим 2018 йил 1 февралдан ишга тушди. Оилавий шароитига кўра икки ой (5 мартдан 5 майгача) иш ҳақи сақланмайдиган таътилда бўлди. Бундай таътилда бўлиш вақти, агар у икки ҳафтадан ортиқ давом этса, меҳнат таътили олиш ҳуқуқини берувчи стажга киритилмайди . Демак, мазкур ходимда биринчи иш йили учун меҳнат таътилидан фойдаланиш ҳуқуқи 1 августдан (6 календарь ой ўтгач) эмас, фақат 1 октябрдан (8 календарь ойдан сўнг) юзага келади.\nХодим 7 ой ишлагач, таътилга чиқмоқчи бўлди. Кадрлар бўлимида у бир йил ишлаб бериши кераклигини айтдилар. Шу тўғрими?\n– Йўқ, нотўғри. Мазкур иш берувчида 6 ой узлуксиз ишлагандан кейин биринчи иш йили учун меҳнат таътилини олиш ҳуқуқи юзага келади . Таътил жадвал асосида, у мавжуд бўлмаганда эса – тарафларнинг ўзаро келишувига мувофиқ берилади.\nХодим 3 ой ишлагач ишдан бўшаб, бошқа компанияга ишга кирди. У ерда 3 ой ишлагач, йил бошидан 6 ой ишлаганини рўкач қилиб, таътил беришларини сўраб ариза ёзди. Меҳнат кодексида 6 ой ишлангандан кейин таътил берилиши қайд этилган. Бироқ бунда битта иш берувчида ишлаш кераклиги айтилмаган. Кадрлар бўлимидагилар ходимга ҳақ тўланадиган таътил эмас, фақат иш ҳақи сақланмаган ҳолда таътил берилиши мумкин демоқдалар. Бундай вазиятда меҳнат таътилини расмийлаштириш мумкинми?\n– Йўқ, мумкин эмас. Иш йили муайян иш берувчида меҳнат шартномасига биноан узлуксиз иш бошланган кундан эътиборан ҳисобланади . Аввалги иш жойлари эътиборга олинмайди. ·\nКорхона қайта ташкил этилганда (қўшиб юборилган, бирлаштирилган, бўлиб юборилган, қайта тузилган, ажратилганда), шунингдек мулкдори алмашганда ушбу қоида амал қилмайди.\nДавлат унитар корхонаси (ДУК) АЖ шаклида қайта тузилди. Шундан сўнг 7 ой ўтгач, ходимлардан бири таътил беришни сўраб ариза ёзди. Директор АЖда ишлаган даври учун таътил бериш тўғрисидаги буйруқни имзолади. ДУКдаги иши ҳисобга олинмади. Шу тўғрими?\n– Йўқ, бу қонунга зид. Юридик шахс унитар корхона ўрнига акциядорлик жамияти шаклида қайта тузилган. Меҳнат муносабатлари ходимларнинг розилиги билан давом этаверган . Қайта тузилгунга қадар ташкилотда ишлаган вақтини деб йиллик таътил олиш ҳуқуқини берувчи меҳнат стажида узилиш бўлмайди. Таътил беришни сўраб ёзилган аризани кўриб чиқаётганда у ҳисобга олиниши керак . ·\nҚуйидаги ходимларнинг аризасига кўра иш йили бошлангач 6 ой ўтмасдан олдин таътил беринг:\nишлаб чиқаришдан ажралмаган ҳолда мактабларда, олий ўқув юртларида ва ЎМЎЮда, кадрларнинг малакасини ошириш, уларни тайёрлаш ва қайта тайёрлаш институтлари ва курсларида ўқиётганларга – агар улар ўзларининг таътилларини имтиҳонлар, синовлар (зачётлар) топшириш, диплом, курс, лаборатория ва бошқа ўқув ишларини бажариш вақтига тўғрилаб олишни хоҳласалар;\nходимлар сони (штати) қисқарганлиги ёки корхонанинг тугатилганлиги муносабати билан ишдан озод этилган ходимларга.\nШтат қисқарганлиги муносабати билан аввалги иш жойидаги ишидан озод этилган ходим ташкилотга ишга кирди. 4 ой ишлагач, таътил беришни сўраб ариза ёзди. Иш берувчи унинг илтимосини қаноатлантириши керакми? ·\n– Ҳа, керак. Мазкур ходим ишлаганига 6 ой ўтмасдан таътил олиш ҳуқуқига эга бўлган шахслар тоифасига киради . МК 100-м. 2-қ. 1-б.га мувофиқ, аввалги иш берувчининг у билан тузган меҳнат шартномасини бекор қилиш тўғрисидаги буйруғидан нусхани тасдиқловчи ҳужжат сифатида тақдим этишини талаб қилиш зарур.\nМактаблар, ЎМЎЮ, олий ўқув юртлари, кадрларнинг малакасини ошириш ва уларни қайта тайёрлаш институтлари ва курсларининг ўқитувчиларига биринчи иш йили учун таътилни ишлаган вақтидан қатъи назар ёзги таътил даврида беринг .\nБиринчи йил 6 ой ишлаган ва таътил беришни сўраб ариза ёзган ходимга уни тўлиқ беринг . Таътил кунларини ишланган вақтга мутаносиб равишда ҳисобламанг. Бу қонунбузарлик саналади.\nХодим тўлиқсиз иш куни – беш кунлик иш ҳафтасида 4 соатдан ишлаш учун қабул қилинди. У ўзининг иш йили тугагунига қадар таътил беришни сўраб ариза ёзди, уни ишлаган...


Тушда тепалик баландлик туш табири тепалик батафсил\nБ - кириллча\nБаландилк тушда яни тепалик туш табири – киши тушда тепалик курса нимадан далолат? бу тушни уламоларимиз қуйидагича талқин қилишган.\nКиши тушда баландликка ёки тепаликга чикса ёки бўлмасам тепаликдан пастга сакраса, йиқилса, ишдаги муваффақяцизлик дарагидир.\nЙоки бўлмасам баландликка чиқса, ўнгда мақоми ҳамда мартабаси баланд бўлади. Бордию тушингизда баландликда турган бўлсангиз, бу туш соҳибига ўнгидаги ўйлаган ишлари амалга ошишидан дарак беради. кимда ким қийинчилик билан баландликка кўтарилса, ўнгида ўйлаган орзу истакларига қийинчилик билан эришади.\nТушда тепалик: Ибн Сирин табири\nТаниқли ва машхур табиричи Ибн Сийрийн бу тушни қуйдагича талқин қилади. Ёрдаги ҳар бир тепалик, инсонлар орасида насаби ва илми орқали обрў этибор топишига ишора. Ҳасталанган кимса ўзини бирон баландликда турганини кўрса, дардига малҳам топади. бордию тепалик соясида ўтирган бўлса, бирон бир кимсанинг ҳимояси остида умр кечиради.\nАгарда баландликда айланиб юрса нажот топишига ишора. кимда ким баланд бир жойдан тушганини туш кўрса, ўнгида ғам чекади. пастлик тарафга қараб юрган инсон қийинчиликларга дуч келади. Лекин бунинг натижасида яхшиликга йетади.\nТушда баландлик: Ванга табири\nҲаммамизга малум ва машхур бўлган башоратчи ванга шундай дейди. тушдаги баландлик ёки тепалик, ўнгдаги сиқилиш. Бордию киши баландликга қийналмасдан кўтарилса, демак мақсадига тинимсиз меҳнати орқали эришади.\nБаландликка чикса – орзуга йетишиш\nБаландликка сакраш – қийинчиликдан қутулиш учун ҳаракат


09:40 14.09.2017 (Янгиланган 19:03 15.09.2017)\nИроқ ҳарбийлари ўраб олгач жангарилар таслим бўлган. Ҳарбийлар уларни оилалари билан бирга қўлга олган.\nТОШКЕНТ, 14 сен — Sputnik. Талл-Афар шаҳри учун олиб борилган жанглардан кейин "Ислом давлати" жангариларининг 400 нафарга яқин хотинлари Ироқ ҳарбийлари қўлига келиб тушган. Улар орасида Россия, Ўзбекистон ва Туркманистон фуқаролари борлиги хабар қилинмоқда.\nИроқ шимоли-шарқида жойлашган Талл-Афар шаҳри учун операциялар 20 августдан бошлаб олиб борилган. Ироқ Бош вазири Хайдар ал-Абадий 31 август куни ироқлик ҳарбийлар "ИД" устидан тўлиқ ғалаба қозонганликларини ва Талл-Афар шаҳри жойлашган шимолий Найнава вилояти жангарилардан тозалангани ҳақида эълон қилган. Операция давомида 2 мингдан ортиқ террорчилар йўқ қилинган.\n"Жангарилар ўраб олингач, улар оилалари билан биргаликда таслим бўлдилар. Умумий миқдори 600 нафарни ташкил қилди", — деб ҳикоя қилган Ироқ армияси вакили.\nИроқ ҳукуматининг тахминига кўра, уларнинг қўлига тушган 400 нафар аёллар "ИД" жангарилари хотинлари бўлиши мумкин. "Талл-Афарга келган аёлларнинг аксарияти Туркия, Европа, Чеченистон, Миср, Тунис ва бошқа давлат ва минтақалардандир. Бу ерга келгач улар ўз ихтиёрлари билан "ИД" жангариларига турмушга чиқишган", — деб хабар қилган РИА Новости нашрига Ироқ армияси вакили.\nСуҳбатдошнинг сўзларига кўра, ҳозирда аёллар "Ҳамам Эли" лагерида ушлаб турилибди. Ироқ ҳукумати уларнинг "ИД" билан алоқаларини ўрганишмоқда. "Агар улар орасида беайблари бўлса, у ҳолда биз уларни қўйиб юборамиз", — деб ишонтирган ҳарбий.\nҲарбийнинг сўзларига кўра, аёлларнинг каттагина қисмини туркияликлар ташкил қилади. Ироқ ҳукумати ҳозирда барча тегишли маълумотларни Туркиянинг расмий вакилларига тақдим этишган. Асир олинган жангарилар эса Бағдод шаҳрига юборилган.\nИД" жангариларининг таслим бўлган аёлларидан бири 34 ёшли Кюбра Хажиоғлу "Ҳамам Эли" лагерига олиб келинганига 14 кун бўлгани ҳақида сўзлаб берган. "Қурд кўнгилли аскарлари вакилларининг сўзларига кўра ҳозирда бизга нисбатан суриштирув-тергов ишлари олиб борилиб, маълумотлар тўпланаётган экан. Айни вақтгача икки ўртада бизларни Туркияга топшириш ҳақида келишув имзоланганича йўқ. Бизларни нимада айблашаётганидан бехабармиз… Биз Туркияга қайтишни хоҳлаймиз. Бу масала ҳал этилиши учун Туркия ҳукуматидан ёрдам сўраймиз… Бу ерда бизни террорчилар деб ҳисоблашади…", — деб айтган аёл. Аёлнинг айтишича лагерда туркияликлардан ташқари Покистон, Туркманистон, Россия ва Ўзбекистондан ҳам аёллар бор.


Тошкентда карате бўйича Осиё чемпионати бўлиб ўтади\n21:00 / 25.07.2017\n2019 йилда Тошкентда карате бўйича Осиё чемпионати бўлиб ўтади. Бу ҳақда Остонада ўтган Осиё карате федерацияси конгресси якунларига кўра маълум бўлди.\nКонгресс шунингдек федерациянинг янги логотипини яратиш қарорини қабул қилди ва номини ўзгартиришга рози бўлди: Asian Karatedo Federation энди Asian Karate Federation деб қайта номланади. Шунингдек, эркаклар кумитэси бўйича 55 кг гача вазн тоифасига тегишли масалалар кўриб чиқилди ва аниқлаштириб олинди.\nКонгресс иштирокчилари Тошкентда ўтадиган чемпионат ўзгача бўлишини таъкидлаб ўтдилар. У Токио Олимпиадаси арафасида ташкил этилади ва карате спорт тури Олимпиада дастурига илк марта киритилмоқда. Шунинг учун Тошкентда Олимпиада лицензияларининг асосий миқдори ўйналиши мумкин.\nТошкент Осиё чемпионати карате


Нурсултон Назарбоев «Самруқ-Қазна» раҳбари ҳамда «Лукойл» президентини қабул қилди NUR-SULTAN. Kazinform – Қозоғистон Республикасининг Биринчи Президенти – Елбасы Нурсултон Назарбоев «Самруқ-Қазна» МФЖ бошқарув раиси Алмасадам Саткалиев ва «Лукойл» компанияси президенти Вагит Алекперовни қабул қилди, деб хабар бермоқда Kazinform Елбасы веб-сайтига асосланиб.\nЎзбекистонда мобил телефон импорти ошмоқда TASHKEHT. Kazinform – 2021 йилнинг январ-май ойларида чет эллардан қиймати 45,4 млн АҚШ долларига тенг бўлган 628,9 минг дона мобил телефон олиб келинган. Шу тариқа, телефон импорти ўтган йилнинг мос даврига нисбатан 399 568 тага ошган, деб хабар беради Kazinform Ўзбекистон Республикаси Давлат статистика қўмитаси Матбуот хизматига асосланиб.\nҚозоғистон «Шаффоф иқтисодиёт»га ўтади - Миллий лойиҳани Президент қўллаб-қувватлади NUR-SULTAN. Kazinform – Қозоғистон Президенти Қасим-Жомарт Тоқаев Молия мониторинги агентлигининг раиси Жанат Элимановни қабул қилди, деб хабар беради Kazinform Ақордага таяниб.\nЎзбекистонда фуқаролик олиш енгиллаштирилди ТASHKENT. Kazinform – Ўзбекистон Президенти Шавкат Мирзиёев «Ўзбекистон Республикасининг фуқаролиги тўғрисида»ги Ўзбекистон Республикаси Қонунига қўшимча ва ўзгартиришлар киритиш ҳақида»ги қонунни имзолади, деб хабар беради Kazinform UZAга таяниб.\nНур-Султанда коронавирус яна авжига чиқмоқда NUR-SULTAN. Kazinform – Сўнгги бир ҳафта ичида пойтахтда коронавирус инфекциялари билан касалланиш даражаси 7 фоизга ошди. Бу ҳақда Қозоғистон соғлиқни сақлаш вазири Алексей Цой Ҳукумат йиғилиши пайтида маълум қилди, деб хабар беради Kazinform мухбири.\nҚасим-Жомарт Тоқаев «ЛУКОЙЛ» нефть компанияси президентини қабул қилди NUR-SULTAN. Kazinform – Президент Қасим-Жомарт Тоқаев «ЛУКОЙЛ» компанияси президенти Вагит Алекперовни қабул қилди, деб хабар беради Ақорда расмий сайти.\nОролни тиклаш дастури: Сув сатҳи майдони 40 фоизга катталашди NUR-SULTAN. Kazinform - Орол денгизини тиклаш дастури доирасида сув сатҳининг майдони 40 фоизга катталашди. Бу ҳақда Қозоғистон Республикаси Бош вазир Асқар Мамин Ҳукумат йиғилиши пайтида айтиб ўтди, деб хабар беради Kazinform мухбири.\nАсқар Мамин: Биз одамларни эмлашни рағбатлантириш йўлларини ўйлаб кўришимиз керак NUR-SULTAN. Kazinform – «Ashyq» иловасини амалга ошириш қамровини кенгайтириш керак. Бу ҳақда Қозоғистон бош вазири Асқар Мамин маълум қилди, деб хабар беради Kazinform мухбири.\nҚозоғистоннинг эмлаш паспорти қайси мамлакатларда амал қилади? NUR-SULTAN. Kazinform - Ҳозирда Қозоғистоннинг эмлаш паспорти уч мамлакатга сайёҳ сифатида кириш учун амал қилади, деб хабар беради Kazinform мухбири.\nҚозоғистонда «қизил» ва «сариқ» зонадаги ҳудудлар тобора камайиб бормоқда NUR-SULTAN. Kazinform – 2021 йил 15 июн ҳолатига кўра, Қозоғистон минтақаларида эпидемиологик вазиятни баҳолаш матрицаси эълон қилинди, деб хабар беради Kazinform COVID-19 тарқалишининг олдини олиш бўйича қўмита матбуот хизматига таяниб.\nЕвропа Иттифоқи рақамли эмлаш сертификатини расман тасдиқлади BRUSSEL. Kazinform - Европа Иттифоқининг учта институти - Европа Парламенти, Европа Иттифоқи ва Европа Комиссияси раҳбарлари - рақамли эмлаш сертификатлари тўғрисидаги Европа Иттифоқи қоидаларни расман имзолаш маросимида иштирок этишди, деб хабар беради Kazinform мухбири.\nБуюк Британия локдаундан чиқишни бир ойга қолдирди NUR-SULTAN. Kazinform - Антивирус чекловлари Англияда 21 июн куни локдаун тўлиқ бекор қилинганидан кейин ҳам амал қилади, деди Бош вазир Борис Жонсон матбуот анжуманида. Бу ҳақда BBCга таяниб Kazinform хабар беради.\n14 июн куни Қозоғистонда 1065 киши коронавирус инфекциясидан соғайиб чиқди NUR-SULTAN. Kazinform – Сўнгги бир кун ичида Қозоғистонда 1065 киши коронавирус инфекциясидан даволаниб чиқди, деб хабар беради coronavirus2020.kz.\nМай ойида Қозоғистонда ўртача ойлик иш ҳақи 232,3 минг тенгени ташкил этди NUR-SULTAN. Kazinform - 2021 йил май ойида Қозоғистонда бир ишчига ўртача ойлик номинал иш ҳақи 232 минг тенгедан ошди. Бу ҳақда Қозоғистон Стратегик режалаштириш ва ислоҳотлар агентлигининг Миллий статистика бюроси маълум қилди, деб хабар беради Kazinform.\nКоронавирусдан даволанаётган 458 киши оғир аҳволда NUR-SULTAN. Kazinform – Қозоғистонда 15 июн ҳолатига кўра, коронавирус инфекциясидан 21204 киши даволанмоқда, деб хабар беради Kazinform ҚР Соғлиқни сақлаш вазирлиги матбуот хизматига таяниб.\nҚозоғистонда коронавирус юқтирганлар сони деярли 403 мингга етди NUR-SULTAN. Kazinform – Қозоғистонда 14 июн куни 757 кишида коронавирус инфекцияси аниқланди, деб хабар бермоқда coronavirus2020.kz.


Энергетика вазирлиги кушимча 17та энергоблокни модернизация килиш буйича таклиф тайёрлаш вазифасини бажармаган – КУН УЗ\nГлавная / Жамият / Энергетика вазирлиги кушимча 17та энергоблокни модернизация килиш буйича таклиф тайёрлаш вазифасини бажармаган\nЭнергетика вазирлиги кушимча 17та энергоблокни модернизация килиш буйича таклиф тайёрлаш вазифасини бажармаган\n27.07.2019\tЖамият Comments Off on Энергетика вазирлиги кушимча 17та энергоблокни модернизация килиш буйича таклиф тайёрлаш вазифасини бажармаган 20 Показы\nУзбекистон Республикаси Олий Мажлиси Сенатининг ахборот хизмати хабарига кура, Энергетика вазирлиги давлат органлари ва ташкилотларида энергия нуктаи назаридан самарадор ва тежамкор технологияларни жорий этиш, энергия ресурсларини истеъмол килиш мониторингини олиб бориш каби йуналишларда изчил фаолият олиб бормокда. Бунда кайта тикланувчи энергия манбаларидан фойдаланишга, сохада кадрлар малакасини мунтазам оширишга алохида эътибор каратилмокда.\n2019 йилда вазирлик зиммасига жами 24 та вазифа юклатилган булиб, шундан 8 та вазифани ижро этиш муддати жорий йилнинг биринчи ярим йиллиги белгиланган. Уларнинг аксарияти уз вактида бажарилган булса-да, айрим топширикларни руёбга чикаришда сусткашликка йул куйилгани алохида таъкидлаб утилди. Хусусан, кушимча 17та энергоблокни модернизация килиш буйича таклиф тайёрлаш вазифаси бажарилмаган. Бу эса фойдаланишдаги генерация кувватларининг умумий хажмида замонавий ва модернизация килинган энергоускуналар улушини ошириш вазифасининг бажарилмасдан колишига олиб келиши мумкин.\nБундан ташкари, йил давомида бажарилиши белгиланган ташаббускорлар маблаглари хисобидан амалга оширилаётган инвестиция ва инфратузилма лойихаларини кайта куриб чикиш ва оптималлаштириш буйича таклифлар тайёрлаш ишлари бошланмаган. Бу холат “Узбекэнерго” АЖ ва унинг таркибий корхоналарининг молиявий согломлаштирилишини таъминлаш вазифаси ижросининг таъминланишини сурок остида колдиради.\nМухокама жараёнида ахоли ва тадбиркорлик субъектларидан тушаётган хакли эътирозлар, энергия таъминотидаги узилишлар, истеъмолчилар конуний хукукларининг бузилиши холатлари, тизимда энергия сарфи устидан назорат етарли эмаслиги каби масалалар хам куриб чикилди.


Илоҳий ҳақиқат ва озодлик ҳақида — Dilkashradio.com\nИлоҳий ҳақиқат ва озодлик ҳақида\nАссалому алайкум азиз ака-ука ва опа-сингиллар. Ибодатга бағишланган дастурга ҳуш келибсиз. Азизлар, ҳаётингиз қандай кечаяпти? Сиз ҳам озод ҳаёт тарзини бошингиздан ўтказяпсизми? Одамни ўзи нима озод қилади? Келинг, ушбу қизиқарли саволга жавоб топиш мақсадида Каломнинг оятларига назар солсак. Юҳанно хушхабарининг саккизинчи бобида шундай ёзилган: “Шу вақт Исо Унга ишонган яҳудийларга деди: – Агар Менинг каломимга риоя қилсангизлар, ҳақиқий шогирдларим бўласизлар. Сизлар ҳақиқатни билиб оласизлар, ҳақиқат эса сизларни озод қилади. – Биз Иброҳим наслимиз, – деб жавоб берди улар. – Ҳеч қачон ҳеч кимга қул бўлмаганмиз. Сен қандай қилиб, „Озод бўласизлар”, деяпсан? – Сизларга гапнинг ростини айтсам, – деди Исо, – гуноҳ қилувчи ҳар бир киши гуноҳнинг қулидир. Қул уйда умрбод турмайди, ўғил умрбод туради.\nШундай қилиб, агар Ўғил сизларни озод қилса, ҳақиқатан эркин бўласизлар. Иброҳим насли эканлигингизни биламан. Бироқ Менинг жонимга қасд қилмоқчисизлар. Чунки Менинг сўзим қалбингизга ўрнашмайди. Мен Отамнинг ҳузурида нима кўрган бўлсам, ўшани сўзлаб бераман. Сизлар эса ўз отангиз ҳузурида кўрганларингизни бажарасизлар.” (Юҳанно 8). Демак, инсонни фақат ҳақиқат озод қилар экан. Ҳақиқат эса нимадан иборат? Ҳақиқат Исо Масиҳнинг бизларга берган нажотидир. Бизлар учун қилган қурбонлиги. Чунки ҳаётимиз калити айнан Масиҳнинг қўлидадир. Келинг, бугунги ибодатни айнан мана шу ҳақиқат билан белимизни боғлаб олиш учун ибодат қилсак. Истасангиз ибодатимга шерик бўлинг, чунки биргаликда қилинган ибодат катта куч қудратга эгадир.\nХудойим, Осмондаги севикли Отамиз, Сенга ибодат қила олишимиз ажойиб мўжизадек. Чунки биз Сенинг оиланга мансубмиз, Сен бизни фарзандинг қилиб оила аъзаларинга айлантирдинг. Берган нажотинг ва қилган қурбонлигинг учун шукр айтамиз. Худойим, шундай экан, демак биз энди гуноҳнинг қули эмасмиз, чунки биз бу дунёга эмас, аксинча, Сенга тегишлимиз. Шундай экан, биз энди бу дунёдан озодмиз, ёвуз хоким бизга энди хоким эмас. Каломингни бизга ўргат. У ердаги ҳар бир ҳақиқатинг юрагимизга ёзилиб олсин. Сенинг Каломинга риоя этиб Сенинг ҳақиқий шогирдларинга айланайлик. Айнан Сенинг ҳақиқатинг бизни озод қилди. Айнан ҳақиқатинг бизни гуноҳ жаридан чиқариб олиб, унинг кишанларини бузиб ташлади. Худойим, шундай экан, хаётимиз бутунлай Сенга тегишли, фақат Сенинг бағрингда биз озодмиз.\nХудойим, бизга ҳақиқатинга асосланган эркин юракни бергин. Биз унинг ёрдамида эркин ва руҳан озод ҳаёт кечирайлик. Қаерда бўлмайлик, нима қилмайлик ҳақиқатинг доим бизларнинг ҳамроҳларимиз бўлсин. Сенинг ҳақиқатинг доим йўлдошимиз бўлиб йўлларимизни ёритиб турсин. Сен, озодлик ва севги Худосисан. Сенинг ажойиб севгинг доим бизлар билан бирга бўлсин Отажон. Муқаддас номинг сўнги нафасимизгача муқаддас бўлсин. Омин.\nИбодат – хаво каби мухимдир\nТаъсирли ибодат ҳақида


ОФК клублар рейтинги: «Локомотив» 14-ўринда / CHAMPIONAT.asia\n15:18"Сувон Самсунг" - "Сеул". Асосий таркиблар маълум 0 14:51Маркос Льоренте сўнгги 12та ўйинда 8 очко жамғарди. Бунгача 96та ўйинда 4 очко эди 1 14:35"Дарвозабон майдонга тушгач барча нарсани унутиши керак". Ўзбекистон миллий терма жамоаси тарихидаги биринчи дарвозабон Анвар Жабборов билан катта интервью 3 14:28Жасур Азимов: "Нефтчи"га омад кулиб боқди" 0 14:25"Гангвон" - "Бусан И'Парк". Асосий таркиблар маълум 2 14:08ПРО лига. Миржалол Қосимов келган, майдонда Марадона ва Тимур Ҳакимов ўйнаган "Оқ-тепа" - "Зомин" учрашувидан ГАЛЕРЕЯ 2 13:57Омар Моманидан янги карикатура: Гвардиола ва унинг шогирдлари "Ливерпуль"ни чемпионлик йўлакчасидан кузатиб қўйишди 7 13:54"Ювентус" Жекони нишонга олди 0 13:48"Оқ-тепа" ҳимоячиси Самандар Очилов: "4та гол мураббийларнинг тўғри тактик кўрсатмалари сабабли урилди" 1 13:45Спортчилар ижтимоий тармоқларда 0 13:31Мутолаа учун. Месси "Барса"дан тўртинчи марта "кетяпти" 11 13:20Кавани "Рома"га ўтишга яқин 0 13:19Coca Cola Суперлига. 8-турда ишлайдиган ҳакамлар маълум 19 13:04Olamsport: Ўзбек боксчиларининг WBC рейтингидаги ўрни, Конор Хабибга таъзия билдирди ва бошқа хабарлар 0 12:51Снейдер фаолиятини давом эттириши мумкин. Олдинроқ бу ишни Роббен қилганди 0\nОФК клублар рейтинги: «Локомотив» 14-ўринда\nТеглар : Локомотив ОФК\nОсиё футбол Конфедерациясининг янгиланган клублар рейтингида «Локомотив» 14-ўринда қайд этилди.\nЎзбекистон чемпиони ҳисобида 51,84 очко бор. Умумий рейтингни Одил Аҳмедов ўйнаётган Хитойнинг «Шанхай СИПГ» клуби 99,67 очко билан бошқариб бормоқда. Кучли учликда Қатарнинг «Ал Дуҳайл» (90,83), БААнинг «Ал Айн» (86,02) клублари бор.\nЎзбек клублари орасида иккинчи ўринни Қаршининг «Насаф» клуби эгаллаб турибди. Рўзиқул Бердиев бошчилигидаги жамоа 32,84 очко билан 33-ўриндан жой олган. Тошкентнинг «Пахтакор» клуби эса 31,84 очко билан 36-ўринда қайд этилган. Пойтахтнинг яна бир клуби «Бунёдкор» 22,84 очко билан 51-поғонадан жой олган. Ниҳоят бу йил ОЧЛда дебют қилган АГМК 8,84 очко билан 96-ўринда қайд этилган.\nУшбу рейтингда Осиёнинг жами 162та клуби жой олган. Тўлиқ рейтинг билан МАНА БУ ҳаволада танишиб олиш мумкин.


Демак, уйда китоб бўлса ва мунтазам мутолаа йўлга қўйилса, болада ўз-ўзидан ўқишга иштиёқ туғилар экан.\nАксарият ёш ота-оналар фарзандини китоб ўқимаслигидан нолишади. Келинг, болаларимизни планшет, компьютер ўйинлари каби «дўст»ларидан бироз узоқлаштириб, чин дўст — китобга меҳр уйғотишга ҳаракат қилиб кўрамиз.\n— Болалигимда «Иф қалъасининг маҳбуси» фильмини иштиёқ билан томоша қилганимни кўрган отам бу асарнинг муаллифи машҳур ёзувчи Александр Дюма эканини, китоби фильмдан ҳам ажойиб эканини гапириб, мени қизиқтириб қўйган. Асар бош қаҳрамони граф Монте-Кристонинг сабри, шижоати мени илҳомлантиргани боис, китобни қайта-қайта ўқиб чиққанман. Отамнинг бу услуби ҳозир менга ҳам ўтган. Болаларим бирон кинони қизиқиб томоша қилишса, китобини ҳам топиб ўқишни тавсия қиламан. Албатта, тавсия қилиш билан иш битмайди. Шахсан ўзим топиб беришга ҳаракат қиламан, чунки ҳамма воқеалар ҳам фильм сюжетига киритилавермайди.\nЯқинда қизим Абдулла Қодирийнинг «Ўткан кунлар» романини ўқиб, фильмда фойдаланилмаган жойларини сўзлаб берди.\nБиз ота-оналар фарзандларимизни ўқимасликда айблашдан олдин бунинг йўлини топишга ҳаракат қилишимиз фойдалироқ, назаримда.\nбошланғич таълим ўқитувчиси:\n— Айрим ота-оналар фарзандининг бирданига даҳо бўлиб қолишини исташади. Ёшига мос бўлмаган адабиётларни келтириб, ўқишга мажбурлашади. Бу — энг биринчи хато! Агар китоб ёшига мос, қизиқарли бўлганида ҳам болани мажбурлаш эмас, қизиқтира олиш керак. Дейлик, китоб дўконига олиб тушдингиз. Табиийки, бола рангли, безакдор китобларни танлашга тушади. Ўша пайт ҳийлани ишга солиш керак. «Агар мен танлаган китобни ҳам ўқиб, ҳам гапириб беришга ваъда берсанг, сенга истаган китобингни совға қиламан», қабилида.\nБолангиз иштиёқ билан бирон ўйин ўйнаяпти. Ёки зўр қизиқиш билан мультфильм томоша қиляпти. Бу ҳолатда болани мажбурлаб китоб ўқитиш уларни асабийлашишга олиб келади. Болаларга ўз психологиясидан келиб чиқиб муомала қилиш керак. Дейлик, ўғлим, қизим, кел бирга ўйнаймиз, дейиш мумкин. Улар ўйин сўзини эшитгач, дарров сизга эътибор қаратишади. Китобдаги ҳикояни образларга бўлиб, ўйин тариқасида галма галдан ўқиш мумкин.\nФарзандингиз учун ҳар куни иложи борича бир соат вақт ажратишга ҳаракат қилинг. Вақти келиб, бунга асло ачинмайсиз. Аксинча, фахрланиб юрасиз!\n— Инсонларда китобга меҳр қачон пайдо бўлади? Агар китоб ўқишни иш деб эмас, ҳузурланиш деб ҳисоблаганида. Буни болаларга ҳам сингдириш муҳим. Уйимизда, албатта, китоблар учун бурчак бўлиши керак. Шкафнинг ичида эмас, айнан кўринарли жойда. Унга ҳар сафар кўз тушганида мутолаага иштиёқ туғилсин.\nАйримлар китоб ўқимасликни вақтнинг камлиги билан изоҳлашади. Мен буни жавоб деб ҳисобламайман. Таклифим: ёнимизда, сумкамизнинг бир чеккасида доим кичикроқ ҳажмда китоб олиб юрайлик. Иш билан турли жойларга борамиз. Дейлик, шифокор қабулидамиз. Агар навбатда мижозлар кўп бўлса, дарров китоб «овунчоғимиз» бўлади. Автобус, метрода кетаётганда, бекор ўтиргандан кўра китоб ўқиб кетиш мумкин. Хоҳиш бўлса, имконият топилади.\n— Болани ширин гап, турли ўйинлар билан қизиқтириб китобга ўргатиш мумкин. Баъзида, мен кўзойнагимни атайин олиб қўяман. Неварамдан кўзойнагимни тополмаяпман, газетани ўқиб беролмайсанми, деб сўрайман. Ўқишни бошлагач, ҳар замонда тўхтатиб, мақолани шарҳлаб тураман. Ўқиган китобларим ҳақида, уларнинг қаҳрамонлари ҳақида сўзлаб бераман. Невараларим эса гапириб берган китобларимни интернетдан топиб кўрсатишади, ўқиб чиқишади. Демак, ҳаракатларим зое кетмаяпти. Оз бўлса-да, оилам маънавиятига ҳисса қўшяпман, деб хурсанд бўламан.\nШундай экан, муаммоларни ўйлаб бош қотирмасдан, ечим топишга ҳаракат қилайлик. Биз катталар келажагимиз пойдеворларига ўрнак бўлиб, қўлимизга китоб олайлик. Зеро, хайрли ишнинг, албатта, мукофоти бўлади.


Қўлга тегмай йўққа чиқса, кредит олгандан нима наф? | EFFECT.UZ\nҚўлга тегмай йўққа чиқса, кредит олгандан нима наф?\n. 10:30 | 14.01.2021\nБирон иш бошлаш учун ҳаммада ҳам маблағ етарли эмас, давлат эса тадбиркорларни қўллаб қувватлаш учун йилига миллиардлаб маблағ яъни кредитлар ажратади. Одамлар буни эшитгач кредит олиш учун банкларга югуришади.Аввалига бир дунё қоғозбозликлар, шартлар бошланади. Иш ҳаққи дейишади кафил дейишади. Давлат ишида ишламайди, аммо тадбиркорлик қилиш учун тўла салоҳияти бор инсон бошини чангаллаб қолади.\nОйлик иш ҳаққини қаердан олай?\nКимни кафил қилай?\nАхир иш бошласам ўзимга ўзим кафилку, тўлайман давлатдан олган қарзимни. Майли, буни ҳам бир амаллаб кредитни расмийлаштиради.\nУндан кейин энг алам қиларли жараёнлар бошланади. Олган кредитигизни қўлингизга нақд ҳам қилиб беришмайди, пластик картангизга ҳам ўтказишмайди. Фақат баъзи бир фирмаларга ўтказа оласиз. Тўғри фирмаларда сизга керакли нарсалар бор аммо ҳаммаси ўша жойдан битади дегани эмас бу.\nТадбиркорлик қилиш учун албатта бироз нақд пулга эҳтиёж сезилади. Бироз ҳам эмас анчагина. Пул туширилган фирма ҳам айниб қолади. Бир миллион сўмлик маҳсулотини нақдга олсангиз шу нархда, банк кредити ҳисобидан олсангиз камида бир ярим миллионга сотишини айтади. Тадбиркор бечора яна бошига уради, ахир ўнта маҳсулот учун мўлжал қилган пули еттита нарсага ҳам етамаяптику.\nҚолган маблағни эса нақд қилиб амаллаб олмоқчи эди. Бўлажак тадбиркор ҳали иш бошламасидан олдин касотга учрашни бошлайди. Майли бунисига ҳам рози бўлади. Режасидагидан камроқ таварни сотиб олади, ва қолган пулни нақд ёки пластик орқали қўлимга тегадиган қилиб беринг дейди.\nХўўўш хисоблаш бошланади. Фирма раҳбари ўзининг шартини айтади. Қолган Ўн миллион сўмингизни карта ёки нақд пул кўринишида олишни истасангиз биз ундан 30 фоиз устама оламиз. Шунда сизга етти миллион сўм пул тегади. Рози бўлсангиз шу бўлмаса ўзингиз биласиз. Тадбиркор яна бошини муштлайди.\nТадбиркорлик қилиб нима қилардима Россияга кетиб бир йил ишласам бундан кўп пул ишлаб топардим. Ҳар холда ўзимнинг пулим бўлар эди давлатдан қарз бўлмас эдим. Банкдан Йигирма миллион кредит олдим Уч миллион тавардан ютқаздим, уч миллион нақд қилиш жараёнида ютқаздим. Ҳали иш бошламасдан туриб олти миллион зарар.\nКредит беришни ўйлаб топган ақлли ва доно иқтисодчиларга бир савол бермоқчиман.\nКредитлар ҳақида режа тузганингизда ўша маблағни одамларнинг қўлига тўлиқ етиб бориши ҳақида ҳам рўйлаб кўрасизларми бирон марта?\nҚандай ривожланиши мумкун маблағ келмай туриб йўқотилаверса?\nКичик бизнес учун ҳам ўртача сумма камлик қилади. Сабабларини юқорида оддий калҳўзчасига келтириб бердим.\nБу ҳолат шаҳсан менда ва мен таниган инсонларда, реал ҳаётда бўлиб ўтган ва яна юзлаб одамлар ҳаётида содир бўлишда давом этмоқда.\nКредит берсангиз ҳар томонлама ўйлаб чиқинг, Олган кредити арзимаган лекин қарзи осмонга етган тадбиркорларни кўпайтириб касот қилишдан нима наф бор. Ундан кўра кредитларингиз ўзингизга буюрсин берманг.\nМарказий банкдаги маъсуллар бу ҳақида яхшилаб ўйлаб кўришса нур устига аъло нур бўлар эди. Мазкур муаммо сабабли кўплаб одамлар зарарига иш қилмоқда. Қўлга тегмай йўққа чиқса, кредит олгандан нима наф?\nTeglar:Markaziy bank, Кредитлар\nУй-жой коммунал хизмат кўрсатиш вазири тайинланиш арафасида


Анна Франк (1929-1945; Германия) | www.ziyouz.uz\nБош саҳифа Жаҳон насри онлайн антологияси Анна Франк (1929-1945; Германия)\nРубрика: Анна Франк (1929-1945; Германия)\nФранкфурт-Майн шаҳрида яҳудийлар хонадонида дунёга келган Аннали Мари Франкнинг дадаси Отто Франк тадбиркорлик билан шуғулланган. Онаси Эдит Ҳолландер ҳам ўзига тўқ, зиёли оиладан. Аннали оилада кенжа фарзанд эди. У ҳали 4-5 яшар бола эканлигида фашистлар ҳаракати авжга чиқиб, Франклар оиласи яҳудийларга нисбатан сиёсий сиқувлар туфайли Нидерландияга қочиб кетишга мажбур бўлади. Отто Франк бу ерда ҳам тадбиркорлик фаолиятини давом эттиради. Аммо фашистлар Голландияга бостириб киргач, яҳудийлар яна мушкул аҳволда қолади. Анналининг опаси Марго Бетти Франк меҳнат лагерига чақирилади. Франклар оиласи бу хабардан сўнг шошилинч равишда 1942 йилнинг 16 июль куни Амстердам марказидаги бир бино чордоғига яширинишади. Уларга Ван Пельслар оиласи ҳамроҳлик қилади. Отто Франкнинг ҳамкасблари иқтисодий, молиявий ва маънавий ёрдам бериб туришади.\nЧордоқдаги икки йиллик яширин ҳаёти давомида Анна Франк кундалик ёзиб боради. Аслида яширинишдан бироз олдинроқ қоғозга туша бошлаган кундалик “Чордоқ ҳикоялари” номи билан давом эттирилади. Кундаликда Аннанинг кечинмалари, қўрқувлари ва урушдан норозилик кайфияти яққол акс этиб туради.\nБу ҳужжатли асарда уруш тафсилотларига нисбатан оталар ва болалар муаммоси, руҳий изтиробларга кўпроқ аҳамият берилган. “Чордоқ ҳикоялари” аниқ ҳаётий кузатув асосида, бадиий тўқималарсиз ёзилган бўлиб, ҳис-туйғуларга бой. Анна Франк воқелик ҳақида холис фикр юритишга уринади.\nУруш охирлаб, қочқинликдаги кунларига барҳам берилгач, Анна кундалигини роман сифатида чоп этишни режалаштириб, 1944 йилнинг 20 майидан ёзувларини қайта кўриб чиқа бошлайди. Афсуски, уни китоб ҳолида ўзи кўрмайди. А.Франк 1945 йили февраль ойида фашистларнинг Берген шаҳри яқинидаги концентрацион лагерида оламдан ўтади. Ёзганлари “Чордоқ ҳикоялари” номи билан илк бор 1947 йилда нашр этилади ва 1952 йилга келиб, Европа қитъасида довруқ қозонади. Ушбу асар туфайли бутун дунё Анна Франкни танийди. Китоб олтмишдан ортиқ тилга таржима қилинади. Бу асар ҳозирда дунёнинг кўплаб мамлакатларида адабиёт дарсликлари орқали ўқувчиларга таништирилади.\nДугонажоним Китти! Сенга энг инжа сирларимни ишонаман ва мени қўллаб-қувватлайсан деган умиддаман. Анна Франк 1942 йил, 14 июнь, якшанба Хатимни туғилган кунимга берилган совғалар орасида сени кўриб қўлимга олган лаҳзадан бошлайман (аслида, сотиб олинган кунингдан кундалик тута бошлагандим, лекин бу давоми…


Нодавлат нотижорат ташкилотлари: эскирган усуллардан воз кечиш лозим! – "Тасвир" нашриёт уйи\nНодавлат нотижорат ташкилотлари: эскирган усуллардан воз кечиш лозим!\nНима учун айни пайтда мамлакатни иқтисодий, ижтимоий-сиёсий жиҳатдан янада ривожлантириш бўйича инновацион ғояларни таклиф қилувчи фаол, ўзининг ташаббусларига таяниб фаолият кўрсатадиган нодавлат нотижорат ташкилотларини қўллаб-қувватлаш ва рағбатлантириш чоралари лозим даражада амалга оширилмаяпти? Нима учун фуқаролик жамияти институтларини қўллаб-қувватлашга давлат томонидан ажратилаётган маблағлар ўрта муддатли ва узоқ муддатли, кенг кўламли ҳамда умумреспублика миқёсидаги лойиҳалар ва дастурларни амалга оширишга имкон бермаяпти?\nХалқаро пресс клубда Адлия вазирлиги ташаббуси билан Ўзбекистон Республикаси Президентининг “Мамлакатни демократик янгилаш жараёнида фуқаролик жамияти институтларининг ролини тубдан ошириш чора-тадбирлари тўғрисида”ги фармони мазмун моҳияти ва унда назарда тутилган янгилик ҳақида кенг жамоатчиликни хабардор этиш мақсадида ташкил этилди. Унда Адлия вазирлиги, давлат ва жамоат ташкилотлари, ОАВ вакиллари иштирок этди.\nФармон қабул қилинишининг зарурати нимада?\nЎзбекистон Республикаси Адлия вазири ўринбосари Акбар Тошқуловнинг таъкидлашича, кейинги вақтларда жамият ва давлат ҳаётининг барча соҳаларида демократик ўзгаришларни амалга оширишда нодавлат нотижорат ташкилотлари ҳамда фуқаролик жамияти институтларининг роли ва аҳамиятини, ижтимоий фаоллигини ошириш бўйича сезиларли чора-тадбирлар кўрилди. Нодавлат нотижорат ташкилотлари фаолиятининг самарадорлигини оширишга қаратилган 200дан ортиқ норматив-ҳуқуқий ҳужжат қабул қилинди, уларни ҳар томонлама қўллаб-қувватлаш учун зарур институционал база яратилди. Бугунги кунда фаолият кўрсатаётган 9 300дан зиёд нодавлат нотижорат ташкилоти жисмоний ва юридик шахсларнинг ҳуқуқлари ва қонуний манфаатларини, демократик қадриятларни ҳимоя қилишда, ижтимоий, маданий ва маърифий мақсадларга эришишда муҳим роль ўйнамоқда.\nУшбу фармон бугунги кунда олиб борилаётган ислоҳотларнинг мантиқий давоми сифатида муҳим аҳамиятга эга. Ушбу ислоҳотлар давлат томонидан амалга оширилаётган бўлса, давлат ёнида туриб ижтимоий муаммоларни ва сиёсий масалаларни ҳал қилишда биргаликда фаолият юритаётган, ўз фикри билан қатнашаётган жамоат ташкилотлари ҳисобланади. Ана шу ташкилотларнинг фаоллигини ошириш борасида мазкур фармонда кўплаб имкониятлар ва имтиёзлар белгиланган.\nФармон матнига эътибор қаратсак, ҳудудларда фуқаролар билан мулоқот қилиш майдонлари шаклланмаганлиги, турли ижтимоий муаммоларни ҳал қилишда жамоат ташкилотлари фаолияти иштироки сезилмаётгани, ҳалиям нодавлат нотижорат ташкилотлари эркин фаолият юритишлари учун тўсиқ ва ғовлар мавжудлиги қайд этилган. Мавжуд муаммоларни ҳал этиш бўйича фармонда чоралар ва имтиёзлар белгилангани ниҳоятда қувонарли.\nННТларга уйлар ажратиладими?\n“Шу ўринда бир маълумотни айтиб ўтмоқчиман, мазкур фармон билан Қорақалпоғистон республикаси, вилоятлар ва Тошкент шаҳар кенгашлари ҳузурида ННТларни қўллаб-қувватлаш фондлари ташкил этилади, — дейди Ўзбекистон нодавлат нотижорат ташкилотлари миллий ассоциацияси раиси Илҳом Насриев. — Бу фондлар 1919 йилдан бошлаб маҳаллий бюджет маблағидан молиялаштиришга киришилади. Фармонда таъкидланишича, ҳар бир ҳудудда ННТ уйлари ташкил этилади. Бу уйларни ташкил этишдан мақсад фуқароларимиз учун мулоқот майдонлари яратишдир. Натижада юртдошларимиз жамиятимиздаги долзарб муаммоларни ва янгиликларни муҳокама қилиб, ўз таклифларини давлат органлари олдига қўя олади.\nШуни ҳам унутмаслик керакки, келгусида ННТлар олдида ҳам рақобат майдони яратилади. Нодавлат нотижорат ташкилоти рўйхатдан ўтса, ўз ўрнини топади, дегани эмас, ҳозирги кунда юртдошларимиз эътибори ва эътирофига сазовор бўлиш осон эмас. Бунинг учун тинимсиз меҳнат қилиш ва изланиш лозим”.\nАгар пенсионер ННТда ишласа…\nКелгусида соҳада қандай ўзгаришлар кутилмоқда?\nУшбу саволга жавобан Ўзбекистон Республикаси адлия вазири ўринбосари Акбар Тошқулов шундай деди: “Айни соҳада эътиборга молик ўзгаришлар назарда тутилганлиги боис, ННТлар томонидан бу фармон илиқ кутиб олинди. Амалдаги тартибга кўра, ННТлар ўзлари томонидан амалга ошириладиган тадбирларни уларни рўйхатга олувчи орган билан келишишлари лозим. 2018 йил 1 июндан бошлаб эса ННТлар ўтказиладиган тадбирлар ҳақида уларни рўйхатга олувчи органни бохабар қилади, холос. ННТга келиб тушадиган маблағлар ва мол-мулклар рўйхатини ҳам бемалол келишган ҳолда белгилаши мумкин. Шунинг билан биргаликда агар ННТлар иш ҳақи тадбиркорлик фаолияти билан боғлиқ бўлмаган фаолият билан шаклланадиган бўлса, ижтимоий тўлов 15 фоиздан ортиқ бўлмаслиги белгигиланган. Агар пенсионер ННТда ишлаётган бўлса, у нафақа пулини ҳам, иш ҳақини ҳам тўлиқ олиши назарда тутилмоқда.\nУшбу фармон билан фуқаролик жамияти соҳасида ишлаётган ходимларни тақдирлаш учун алоҳида кўкрак нишонини таъсис этиш ҳам назарда тутилган”.\nМаслаҳат кенгашининг вазифаси қандай?\n“Конституциямизнинг 2-бобида давлат органлари жамият ва фуқаролар олдида масъул, деб ёзиб қўйилган, — дейди Демократия ва инсон ҳуқуқлари институти директори Сайёра Хўжаева. — 2004 йилда ижтимоий шериклик тўғрисида фармон ҳам қабул қилинди. Бироқ давлат органлари нодавлат ташкилотларга биз истаганчалик яхши эътибор қаратишмади. Ахир ННТларни ривожлантириш борасида шу кунгача 200та қонун ҳам яратилди. 2008 йилда Олий Мажлис қошида фонд ҳам тузилди. Аммо вазият кутилганидек ўзгармади. Шуни айтиб ўтишим лозимки, мамлакатнинг ҳар томонлама ва жадал ривожланишида фуқаролик жамияти институтларининг роли ва аҳамиятини тубдан ошириш, уларнинг давлат ҳокимияти ва бошқаруви органлари билан ҳамкорлигини кучайтириш, шунингдек, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгилаб берилган вазифаларни босқичма-босқич амалга ошириш мақсадида ташкил этилган Ўзбекистон Республикаси Президенти ҳузурида Фуқаролик жамиятини ривожлантириш бўйича маслаҳат кенгаши барчамизни хурсанд қилди. Нодавлат нотижорат ташкилотлари билан ишлайдиган ушбу масалаҳат кенгашининг лойиҳаси устида бизнинг институтимиз ходимлари ҳам иш олиб борди. Ва мазкур кенгаш келгусида фуқаролар ва жамоат ташкилотлари билан жиддий иш олиб боришига ишонамиз. Ана шу жараёнда юртдошларимизни қийнаётган аксарият муаммоларга ечим топилса, ажаб эмас. Президентимизга бизни ташвишга солаётган жараёнга эътибор қаратганликлари учун ўз миннатдорчилигимни билдираман”.\nҲужжатлар электрон тарзда тақдим этилади\nСессия иштирокчилари таъкидлаганидек, ушбу Фармоннинг қабул қилиниши бир неча йиллар давомида нодавлат нотижорат ташкилотлари фаолиятида вужудга келган муаммолар, турли бюрократик тўсиқ ва ғовларнинг олиб ташланишида ҳамда мамлакатимизда эркин фуқаролик жамияти қуришда муҳим қадам бўлди. Ҳозирги вақтда ННТларни рўйхатдан ўтказиш ва ўз фаолиятларини амалга оширишлари учун ҳужжатларни электрон тарзда тақдим этиш тартибини жорий қилиш, шунингдек, рўйхатдан ўтказувчи, солиқ ва статистика органларига тақдим этилаётган ҳисобот шаклларини қисқартириш бўйича ишлар амалга оширилмоқда. Ушбу мислсиз чора-тадбирлар ННТларнинг мамлакатимизнинг ижтимоий-сиёсий, ижтимоий-иқтисодий ва маданий ҳаётидаги роли ҳамда иштирокини кучайтириши шубҳасиз.\nИнновацион лойиҳаларга асос яратилди\nБугунги кунда ижтимоий ҳаётимизнинг барча соҳаларида амалга оширилаётган изчил ислоҳотлар давлат ташкилотлари қатори нодавлат нотижорат ташкилотлари фаолиятининг ҳам ривожланишида муҳим омил бўлиб хизмат қилмоқда. “Шарқ аёли” халқаро аёллар жамоат фонди бошқаруви раиси Саодат Турсунбоеванинг таъкидлашича, нодавлат нотижорат ташкилотларида фаолият юритувчиларнинг 70 фоизини аёллар ташкил этади. “Мазкур фармон янги усулда ишлашга имконият бериши билан юртимиз аёлларига ўзгача куч-қувват бағишламоқда. Чунки айни пайтда инновацион лойиҳалар асосида иш олиб боришни истайдиган аёлларимиз кўпчиликни ташкил қилади. Ва бу лойиҳаларимиз амалга ошиши учун мазкур фармон мустаҳкам пойдевор яратиб берди, десам адашмаган бўламан”, — дейди Саодат Турсунбоева.\nМуаммолар етарли, шижоат эса…\nСессия иштирокчиларининг айтишича, фуқаролик жамияти институтларини қўллаб-қувватлашга давлат томонидан ажратилаётган маблағлар ўрта муддатли ва узоқ муддатли, кенг кўламли ҳамда умумреспублика миқёсидаги лойиҳалар ва дастурларни амалга оширишга имкон бермаяпти. Хуллас, ҳар бир соҳада бўлгани каби ушбу соҳада ҳам муаммолар етарлича. Эндиликда яратиб берилаётган имкониятлар эса жуда катта меҳнат ва ҳуқуқий саводхонликни талаб қилади. Агар ҳар бир инсон Она юрт меҳрини юракдан ҳис қилмас экан, у ўз олдида турган имкониятлар бешигини кўра олмайди. Шундай экан, эртанги кунимизга ишонган ҳолда бугунги кун учун арзирли қадам ташлашимизда ҳамиша эл-юрт мафаатини ўз манфаатимиздан устун қўйишимиз муҳимдир.


Швециянинг PriceRunner компанияси Google’дан 2,1 млрд евро талаб қилди – Kommers.uz\nБизнес\t10:30 | 9.2.22\nШвециянинг PriceRunner компанияси Google’дан 2,1 млрд евро талаб қилди\nPriceRunner корпорацияни қидирув натижаларини манипуляция қилишда айбламоқда.\nШвециянинг PriceRunner нархларни таққослаш хизмати 7 февраль куни Google компаниясига қарши даъво аризаси берганини маълум қилди. Бу ҳақда Reuters хабар берди.\nҚайд этилишича, PriceRunner корпорацияни қидирув натижаларини манипуляция қилишда айблаб, ундан 2,1 миллиард евро товон талаб қилмоқда.\nМаълумот учун, ўтган йилнинг ноябрь ойида Европа умумий юрисдикция суди Google’нинг апелляциясини рад этиб, 2017 йилда Европа комиссиясининг корпорацияни 2,4 миллиард евро миқдорида жаримага тортиш ҳақидаги қарорини ўз кучида қолдирган эди. Гап Google махсус алгоритмлардан фойдаланган ҳолда рақобатчиларига зарар келтириб, нархларини таққослаш бўйича ўзининг хизматига устунлик тақдим этгани ҳақида борган.\nАввалроқ Google Ҳиндистон компаниясига 1 млрд доллар сармоя киритиши хабар қилинганди.


Газета СБХ / 2021 год / № 43 / Бухгалтерга тавсиялар\n1. Меҳнат шароитлари ноқулай бўлган ишларда банд бўлган ходимларни сут, даволаш-профилактика озиқ-овқати, газланган шўр сув, шахсий ҳимоя ва гигиена воситалари билан таъминлаш бўйича харажатлар.\nУшбу харажатларга ЖШДС солинмаслиги учун сизнинг ташкилотингиз қонун ҳужжатларда белгиланган тартибга риоя этиши лозим. Аввало меҳнат шароитлари ноқулай бўлган иш ўринларини рўйхатини аниқлаш лозим. Бунинг учун иш ўринларини аттестациядан ўтказинг, ушбу жараёнда меҳнат шароити ноқулай бўлган иш ўринларини аниқлайсиз (Низом, 15.09.2014 й. 263-сон ВМҚга илова).\nКейин жамоа шартномасида бундай ишлар рўйхатини, белгиланган товарлар билан таъминлаш шартларини, тарқатиш меъёри, тартибини белгилаб қўйинг. Агар сизнинг ташкилотингизда жамоа шартномаси мавжуд бўлмаса, уларни ходимларнинг вакиллик органлари билан келишувда белгиланг (МК 217-м. 2-қ.).\nАттестация ўтказиш даврийлигини ўзингиз белгилайсиз, бироқ у ҳар 5 йилда камида бир марта ўтказилади. Аттестацияни ўз вақтида ва сифатли ўтказиш бўйича жавобгарликни ташкилот раҳбарига (эгасига) юкланг (Низом 8-б.).\nИш ўринларини аттестациядан ўтказишда қуйидагиларни ҳисобга олинг:\n● Имтиёзли шартларда пенсияга чиқиш ҳуқуқини берувчи ишлаб чиқаришлар, муассасалар, ишлар, касблар, лавозимлар ва кўрсаткичларнинг рўйхатларини (12.05.1994 йилдаги 250-сон ВМК; Йўриқнома, АВ рўйхат рақами 2337, 12.03.2012 й.);\n● Ўн саккиз ёшдан кичик шахсларнинг меҳнати қўлланиши тақиқланадиган ноқулай меҳнат шароитлари ишлари рўйхатини ( АВ рўйхат рақами 1990, 29.07.2009 й.);\n● Ишлаб чиқариш муҳитининг хатарли омиллари ва зарарлилик кўрсаткичлари, меҳнат жараёнининг оғирлиги ва кескинлиги бўйича меҳнат шароитларининг гигиеник таснифини (6.10.2003 йилдаги 0141-03-сон СанҚваМ);\n● Ўзбекистонда амалда бўлган санитар нормалар, қоида ва гигиеник меъёрларни (19.03.1996 й. 0053-96-сон СанҚваМ; 18.02.2005 й. СанҚваМ 0184-05-сон);\n● Меҳнат шароити зарарли ишларда банд бўлган ходимларни бепул сут ва унга тенглаштирилган озиқ-овқат маҳсулотларини бериш тартибини (Бош санитария врачи томонидан 6.10.2003 й. тасдиқланган).\nСиз қонун ҳужжатларида назарда тутилган фойдаларни пул маблағлари билан тўлашга ҳақли эмассиз. Уларни, шу жумладан махсус озиқ-овқатларни натура шаклида беришингиз шарт. Агар уларнинг ўрнига пул кўринишида компенсация қилинса, унда у даромад сифатида тан олиниши ва ЖШДС солиниши лозим.\n2021 йил 1 январдан иш ўринларининг аттестацияси ўрнига меҳнат шароитларини махсус баҳолаш тизими жорий этилмоқда. Бундай баҳолаш уни ўтказиш ҳуқуқини берувчи гувоҳномага эга бўлган ихтисослаштирилган ташкилотлар томонидан ўтказилиши лозим. Меҳнат шароитларини баҳолаш бўйича янги тизимнинг тўлиқ жорий этилиши 2021–2023 йилларда таъминланади (12.11.2020 й. ПФ-6110-сон 9-б.).\n2. Касаба уюшмалари томонидан касаба уюшмаси аъзоларига аъзолик бадаллари ҳисобидан тўланадиган тўловлар, шу жумладан моддий ёрдам.\nКасаба уюшма қўмитаси ходимларига меҳнат вазифаларини бажарганлик учун мукофотлар ва бошқа тўловлар бу ерга киритилмайди, улар умумий асосда солиққа тортилади.\n3. Фавқулодда ҳолатларда етказилган зарар суммаси доирасидаги моддий ёрдам суммалари.\nФавқулодда ҳолатлар – бу раҳбарият қарорларига боғлиқ бўлмаган, олдини олишнинг имкони бўлмаган ҳолатлар ва кутилмаган табиий ҳодисалар (зилзила, кўчки, тўфон, қурғоқчилик ва б.) ёки иқтисодий-ижтимоий омиллар (уруш ҳолатлари, блокада, давлат манфаатлари йўлида импорт ва экспортга чекловлар)дир. Масалан, Сардоба сув омбори тўғонининг ўпирилиши.\nФавқулодда ҳолатлар ваколатли органлар томонидан ёки ОАВ ахборотлари орқала тасдиқланади.\nФавқулодда вазиятлар билан боғлиқ олувчининг даромади ҳисобланмайдиган моддий ёрдамни солиқ солиш мақсадларида жами даромадга киритиладиган бошқа турдаги моддий ёрдамлар билан адаштирманг (СК 372-м. 4-б., 377-м. 10-б.).\nМоддий ёрдамни жисмоний шахснинг даромади сифатида тан олинмаслиги учун муҳим асос бўлиб зарарни баҳолашни тасдиқловчи ҳужжат ҳисобланади.\nАгар корхона жисмоний шахс томонидан кўрилган зарар суммасидан ортиқ суммада моддий ёрдам тўласа, ошган суммани жами даромад таркибига рағбатлантирувчи тўлов сифатида киритинг ва ЖШДС ушлаб қолинг ва ижтимоий солиқни ҳисобланг (СК 372-м. 4-б.).\nМисол. Фавқулодда ҳолатлар билан боғлиқ моддий ёрдам тўлови\nЗилзила туфайли ташкилот ходимининг уйига зарар етган. Зарар 3 000 минг сўмга баҳоланган. Ташкилот унга 5 000 минг сўм миқдорида моддий ёрдам тўлаган.\n3 000 минг сўм миқдоридаги моддий ёрдам ходимнинг даромади ҳисобланмайди ва солиқ солинмайди. Баҳоланган зарар суммасидан ошган сумма 2 000 минг сўм (5 000 – 3 000) жами даромад таркибига рағбатлантирувчи тўлов сифатида киритилади ва ЖШДС ушлаб қолинади ва ижтимоий солиқ ҳисобланади.\nЖШДС бўйича ҳисоботда фақат 2 000 минг сўм акс этади.\n4. Ходимларни иш жойига олиб бориш ва олиб қайтиш бўйича харажатлар.\nТашкилот ходимларини ташишни ўз кучи билан ёки транспорт ташкилоти томонидан шартнома бўйича ташкил этиши мумкин.\nМисол. Ходимларни ташиш бўйича харажатлар тўлови\nТашкилотнинг айрим ходимлари ишларни кечки вақтда ёки тунда якунлайди. Уларнинг хавфсизлигини таъминлаш мақсадида иш берувчи ходимларни уйларига етказиб қўйиш учун такси хизмати билан шартнома имзолади.\nТашкилотнинг ходимларни иш ўринларидан уйларигача етказиш бўйича харажатлари ходимларнинг даромади ҳисобланмайди ва унга солиқ солинмайди.\n5. Диний расм-русумлар ва маросимларни, байрам тантаналарини ўтказиш, вакиллик харажатлари, шаҳар йўловчилар транспортида ходимларнинг хизмат қатновлари учун фойдаланиладиган йўл карточкаларини олиш, шунингдек юридик шахснинг ходимларнинг меҳнат ва дам олиш шароитларини таъминлаш билан боғлиқ ҳамда муайян жисмоний шахсларнинг даромади ҳисобланмайдиган бошқа харажатлар.\nМаросимлар ва байрам тантаналарига мисол қилиб янги йил, Наврўз байрамини нишонлаш билан боғлиқ корпоратив тадбирларни келтириш мумкин. Бундай тадбирлар учун харажатлар ходимларнинг ёки тадбир меҳмонларининг даромадлари ҳисобланмайди.\nВакиллик харажатларига қуйидагиларни қабул қилиш ва хизмат кўрсатиш билан боғлиқ харажатларни киритинг:\n● ташкилот ҳамкорлик ўрнатаётган ёки ўзаро ҳамкорликни қўллаб-қувватлаётган шахслар;\n● ташкилот бошқарув ва назорат органлари йиғилишларига келаётган иштирокчилар.\nБу қуйидагиларга харажатлар:\n● расмий кутиб олишга;\n● транспорт таъминотига;\n● кўрсатилган шахсларнинг овқатланишига ва яшашига;\n● ташқи таржимон хизматларига тўлов харажатларидир.\nВакиллик харажатлари хизмат кўрсатилаётган шахсларнинг даромади ҳисобланмайди.\nЙўл (ҳозирги транспорт) карталари, айнан хизмат қатновлари учун харид қилинган карта қиймати ходимнинг даромади ҳисобланмаслигига алоҳида эътибор қаратиш лозим. Бунинг учун ишлари хизмат қатновлари билан боғлиқ (масалан, курьерлар) ходимлар рўйхатини тасдиқлаш зарур.\nБошқа ҳолларда карта қийматини йўл учун компенсация тўлови сифатида ходимнинг жами даромади таркибига киритиш ва ЖШДС ушлаш лозим (СК 373-м. 13-б.).\nХодимларнинг меҳнат ва дам олиш шароитларини таъминлаш билан боғлиқ харажатларга кулерлар харид қилиш ва ходимларни сув, санитар-гигиеник маҳсулотлар билан таъминлаш билан боғлиқ харажатларни мисол қилиб олишимиз мумкин.\nХодимлар учун корпоратив дам олиш ёки дам олиш хоналарини ташкил этиш ҳам шундай харажатларга тааллуқлидир. Бу харажатлар муайян ходимнинг даромади сифатида тан олинмайди.\n6. Ходимга хизмат вазифаларини бажариш учун зарур бўлган махсус кийим-бош, махсус пойабзал, формали кийим-бош бериш харажатлари ёки уларни пасайтирилган баҳоларда сотиш муносабати билан қилинган харажатлар, шунингдек қонунчиликда назарда тутилган ҳолларда айрим тоифадаги ходимларни ўз хизмат вазифаларини бажариши чоғида озиқ-овқат билан таъминлаш бўйича харажатлар.\nХавфли ва зарарли ишлаб чиқариш омиллари билан боғлиқ тармоқлар учун хавфсизлик пойабзаллари, комбинезонлар ва бошқа шахсий ҳимоя воситаларини бериш меъёрлари тасдиқланган. Бу нарсалар ходимларни меҳнат мажбуриятларини бажаришда уларнинг хавфсизлигини таъминлайди.\nҚонун ҳужжатлари билан айрим тармоқларда ходимларнинг маълум бир тармоққа ёки ташкилотга (ҳарбийлар, бортпроводниклар, официантлар ва ҳ. к.) мансублигини акс эттирадиган махсус кийим-бош назарда тутилган.\nТашкилот шунингдек хизмат вазифаларини бажаришда махсус кийим-бош бериладиган шахслар рўйхатини ҳамда бериш меъёрини мустақил тасдиқлаши мумкин.\nАгар ходимлар ташкилотнинг бундай харажатларини қисман қопласа, унда ходим харажати ва ташкилот харажати ўртасидаги салбий фарқ ҳам ходимнинг даромади ҳисобланмайди.\nМисол. Қисман қоплаш билан ходимларни кийим-бош билан таъминлаш\nТасдиқланган рўйхат бўйича ходимларга бериладиган кийим-бош қиймати, ташкилотнинг жамоа шартномасига мувофиқ кийим-бош қийматининг 30%и уларнинг иш ҳақидан қопланади.\nТашкилот ходимга қиймати 1 000 минг сўм бўлган кийим-бош берди.\nБухгалтерия ходимнинг иш ҳақидан кийим қийматини қоплаш ҳисобига 300 минг сўм ушлаб қолди. 700 минг сўм фарқ (1 000 – 300) ходимнинг даромади ҳисобланмайди.\nХодимларни хизмат вазифаларини бажаришда озиқ-овқат билан таъминлаш харажатлари, агар қонун ҳужжатларида меъёрлар назарда тутилган бўлса, солиқ солиш мақсадида уларнинг даромадлари ҳисобланмайди.\n● вахта шаҳарчаларида яшовчилар транспорт, ижтимоий-маиший хизматлар, шунингдек, кунига уч марта иссиқ овқат билан таъминланади (Низом 33-б., 9.10.2020 й. 636-сон ВМҚга илова);\n● умумий фойдаланишдаги автомобиль йўлларини сақлаш харажатлари ва шу қатори бошқалар, бу ишларни бажариш билан банд ходимларни озиқ-овқат, махсус кийим-бош билан таъминлашни ҳам ўз ичига олади (Тасниф 31-б, 1.11.2006 й. 226-сон ВМҚга 1-илова);\n● қутқарувчилар фавқулодда вазиятларни бартараф этиш ишларини олиб бориш даврида харажатларининг ҳақи қутқарув хизматлари ва қутқарув тузилмаларини таъминлашга ажратилган маблағлар ҳисобидан ёки хизмат кўрсатилаётган ташкилотлар маблағлари ҳисобидан тўланган ҳолда, белгиланган нормалар бўйича озиқ-овқат билан таъминланиш ҳамда жойлаштирилиш ҳуқуқига эга.\nҚутқарув хизматларининг меҳнат шартномаси бўйича ишловчилар жумласидан бўлган қутқарувчилари навбатчиликни ўташ чоғида иш берувчиларнинг ҳисобидан харажатлари ҳақи тўланган ҳолда озиқ-овқат билан таъминланиш ёки озиқ-овқатга қилган харажатларининг ўрни белгиланган нормалардан кам бўлмаган тарзда қопланиши ҳуқуқига эга («Қутқарув хизмати ва қутқарувчи мақоми тўғрисида»ги Қонун 22-м.);\n● авиация ходимларининг алоҳида тоифалари улар хизмат вазифаларини бажараётганда белгиланган намунадаги формали кийим-бош ва озиқ-овқат билан таъминланади (ҲК 53-1-м.).\n7. Ходим бошқа жойга ишга ўтказилганда ёхуд кўчиб борганда кўчиш, мол-мулкини кўчириб боришга, жой ижарасига (йўл харажатлари учун бериладиган пул) оид харажатларни тўлаш ёки бу харажатларнинг ўрнини қоплаш харажатлари.\nТашкилот томонидан бундай харажатлар тўланиши ёки қопланиши Меҳнат кодекси билан кафолатланган (МК 172-м.).\n8. Хизмат сафарларига оид компенсация тўловлари.\n9. Қонунчиликда назарда тутилган нормалар доирасида ходимга тўланадиган компенсация тўловлари:\n● доимий иши йўлда кечадиган, ҳаракатланиш ва (ёки) қатнов тусига эга бўлган, шунингдек вахта усулида ишларни бажаришда ходимга компенсация тўловлари. Кўчма ва қатнаш тусидаги ишлар учун устама меъёрлари ва тартиби алоҳида Низом билан аниқланади (6.09.2019 й. 743-сон ВМҚга 3-илова).\nИшнинг қатнаш хусусияти учун устамани, агар ходим ҳар куни доимий яшаш жойига қайтиб кела олмайдиган бўлса, олис объектларда (иш бажариладиган жойларда) ишланган календарь кунлар учун тўланг. Шунингдек, ташкилот жойлашган жойдан иш бажариладиган жойгача ва у ердан ташкилот жойлашган жойгача амалда йўлда бўлган кунлар учун ҳам тўланади.\nБелгиланган норматив – ҳар бир тўлиқ ишланган иш куни учун кунлик ставканинг 30% миқдорида. Ишнинг қатнаш хусусияти учун устаманинг аниқ миқдорини тузилган жамоа шартномасида белгиланг. Бунда устама миқдори республика ҳудудида белгиланган бир ойлик энг кам иш ҳақи миқдоридан ошмаслиги керак (Низом 14-б.).\nМисол. Ишнинг қатнаш хусусияти учун устама ҳисоблаш\nИшнинг қатнаш хусусияти учун олис объектлардаги ходимга устама кунлик ставкасининг 30% – 100 000 сўм миқдорида белгиланган. У ойнинг 22 иш кунидан 15 кунида ишлаган, қолган кунлар таътил кунларига тўғри келган.\nОйдаги календарь кунлар – 30. МҲЭКМ – 822 000 сўм.\nОй учун ходимнинг иш ҳақи: 100 000 х 15 = 1 500 000 сўм.\nИшнинг қатнаш хусусияти учун устама амалда ишланган вақт учун тўланади: 100 000 х 0,3 х 15 = 450 000 сўм.\nОйлик устама нормаси: 1 МҲЭКМ – 822 000 сўм. Амалда ишланган кунлар ҳисобига: 822 000 / 30 х 15 = 411 000 сўм. Ушбу сумма солиқ солиш мақсадларида ходимнинг даромади ҳисобланмайди.\nНормадан юқори устама – 450 000 – 411 000 = 39 000 сўм. Ушбу сумма компенсация тўловлари сифатида жами даромадга киритилади ва ЖШДС солинади (СК 373-м. 5-б.).\nИшнинг кўчма хусусияти учун устама фақат кўчма хусусиятга эга ишлар амалда бажарилган кунларга, қонун ҳужжатларида белгиланган миқдорда тўланади. Бунда устама миқдори бир ойлик энг кам иш ҳақи миқдоридан ошмаслиги керак (Низом 8, 9-б.).\nМисол. Ишнинг кўчма хусусияти учун устама ҳисоблаш\nТемир йўл транспорти ходими йўлда ўтказилган ҳар бир сутка учун лавозим маошининг 3% миқдорида ишнинг кўчма хусусияти учун устама олади. Унинг маоши – 2 200 000 сўм. Йўлда ўтказган вақти – 12 кун.\nИшнинг кўчма хусусияти учун устама 792 000 сўмга (2 200 000 х 0,03 х 12) тенг. Ойлик устама нормаси: 1 МҲЭКМ – 822 000 сўм. Йўлда ўтказган вақти ҳисобига: 822 000 / 30 х 12 = 328 800 сўм. Ушбу сумма солиқ солиш мақсадларида ходимнинг даромади ҳисобланмайди.\nНормадан юқори устама: 792 000 – 328 800 = 463 200 сўм. Ушбу сумма компенсация тўловлари сифатида жами даромадга киритилади ва ЖШДС солинади (СК 373-м. 5-б.).\nАгар ходим ташкилотдан узоқ масофада жойлашган объектлардаги қурилиш-монтаж ва ишга тушириш-созлаш ишларида банд бўлса, унда меҳнатни ташкил қилишнинг вахта усули қўлланилади. Уни ташкил этиш тартиби махсус Низом билан тасдиқланган (9.10.2020 й. 636-сон ВМҚга илова).\nВахта усулида ходимларнинг вахтада бўлган ҳар бир календарь куни, шунингдек ташкилот жойлашган жойдан (йиғилиш пунктидан) иш жойигача ва қайтиш вақти учун устама ҳисобланг. Устама миқдори жамоа шартномасида белгиланади, бироқ бир ойга ҳисобланган МҲЭКМдан кам бўлмаган миқдорда (Низом 29-б.). Ушбу норма солиқ солиш мақсадларида ҳам қўлланилади.\nМисол. Ишнинг вахта усули учун устама ҳисоблаш\nМаоши 3 600 000 минг сўм бўлган вахтачи ходим 25% миқдорида устама олади. Ходим ойнинг 30 календарь кунидан 20 кунида вахтада бўлган. Ишнинг вахта усули учун устама: 3 600 000 / 30 х 20 х 0,25 = 600 000 сўм.\nБир ойлик устама нормаси: 1 МҲЭКМ – 822 000 сўм. 20 кунлик вахтадаги иш ҳисобига норма: 822 000 / 30 х 20 = 548 000 сўм. Ушбу сумма солиқ солиш мақсадларида ходимнинг даромади ҳисобланмайди.\nНормадан ошган устама: 600 000 – 548 000 = 52 000 сўм ходимнинг жами даромадига қўшилади ва ЖШДС солинади.\n● хизмат ишларида шахсий автомобилдан фойдаланиш учун, бундан хизмат сафари мустасно.\n2021 йилнинг 1 июлига қадар ходимларнинг шахсий автомобилларидан хизмат сафарларга фойдаланганлик учун компенсация тўлаш учун автомобиль двигателининг от кучи сонига қараб компенсация тўловлари меъёрлари белгиланган Тартиб амалда бўлган (2.04.1999 й. 154-сон ВМҚга 3-илова). 2021 йил 1 июлдан бошлаб ушбу ҳужжат ва шунга мувофиқ меъёрлар ВМнинг «Давлат бошқаруви ва маҳаллий давлат ҳокимияти органларида хизмат автотранспорт воситаларидан фойдаланиш тизимини тубдан такомиллаштириш чора-тадбирлари тўғрисида»ги қарорига мувофиқ ўз кучини йўқотган (29.04.2021 й. 258-сон).\nШунинг учун меъёрларнинг йўқлиги сабабли хизмат сафарлари учун шахсий автомобилидан фойдаланганлик учун компенсация суммасини меъёрдан ортиқ компенсация тўлови сифатида жами даромад таркибига киритиш ва ЖШДС солиш лозим (СК 373-м. 11-б.);\n● дала таъминоти.\nДала таъминоти тўлови тартиби ва миқдори махсус Низом билан тартибга солинади (2.07.2012 й. 190-сон ВМҚ билан тасдиқланган).\nДала устамаси, дала устамаси ҳисоблаб ёзиладиган санада меҳнатга ҳақ тўлашнинг энг кам миқдорига нисбатан коэффициентларда, бироқ ҳар ойда меҳнатга ҳақ тўлашнинг энг кам миқдорининг 1,06 баравари миқдорида белгиланган (Низом 4-б.);\nМисол. Дала таъминотини ҳисоблаш\nДала таъминоти ходимга 10 кун учун 500 минг сўм миқдорида ҳисобланди.\nМҲЭКМ – 822 000 сўм.\nДала шароитларида бевосита дала ишлари амалга ошириладиган объектларда ишлаганда дала таъминоти меъёри – кунига МҲЭКМ 0,053 баравари ёки 43 556 сўм (822 000 х 0,053).\nМеъёр бўйича 10 кунлик тўлов: 43 566 х 10 кун = 435 660 сўм.\nҲақиқатда 500 000 сўм тўланди.\n435 660 сўмлик меъёр доирасидаги сумма солиқ солиш мақсадларида ходимнинг даромади ҳисобланмайди.\nМеъёрдан ошган сумма 64 340 сўм (500 000 – 435 660) компенсация тўлови ҳисобланади ва унга ЖШДС солинади (СК 373-м. 8-б.).\n● қонун ҳужжатларида назарда тутилган тартиб ва меъёрлар бўйича бошқа компенсация тўловлари.\n10. Меҳнатда майиб бўлганлик ёки соғлиққа бошқача тарзда шикаст етганлик билан боғлиқ зарарнинг ўрнини қоплаш бўйича қуйидаги миқдордаги тўловлар:\n● жабрланувчи меҳнатда майиб бўлгунига қадар олган ўртача ойлик иш ҳақига нисбатан фоиз ҳисобидаги, унинг касбга оид меҳнат қобилиятини йўқотганлик даражасига мувофиқ. Вояга етмаган шахс меҳнатда майиб бўлиб қолган тақдирда, зарарнинг ўрни унинг иш ҳақи (даромади) миқдоридан келиб чиққан ҳолда, лекин МҲЭКМ 1,76 бараваридан кам бўлмаган миқдорда қопланади;\n● махсус тиббий парваришга муҳтож жабрланувчиларга қўшимча харажатлар учун ойига МҲЭКМнинг 70,3% миқдоридаги;\n● жабрланувчининг маиший парвариши учун қўшимча харажатлар тариқасида МҲЭКМнинг 17,6% миқдоридаги;\n● ходимнинг соғлиғига шикаст етказилганлиги муносабати билан иш берувчи томонидан бир йўла тўланадиган нафақа тариқасида жабрланувчининг йиллик ўртача иш ҳақи миқдоридаги.\nМеҳнатда майиб бўлганлик билан боғлиқ зарарнинг ўрнини қоплаш тартиби ва ўртача ойлик иш ҳақини ҳисоблаш махсус Қоидалар билан тартибга солинади (11.02.2005 й. 60-сон ВМҚга 1-илова).\nУшбу бандда ишлаб чиқаришдаги бахтсиз ҳодиса ёки зарарли омиллар ёки хавфли таъсирлар натижасида касбий меҳнат қобилиятини йўқотилишидаги тўловлар назарда тутилади.\nТаъкидлаш лозимки, Иш берувчининг фуқаролик жавобгарлигини мажбурий суғурта қилиш тизими суғурта ташкилотлари томонидан меҳнатда майиб бўлганлик билан боғлиқ зарарнинг ўрнини қопланишини назарда тутади («Иш берувчининг фуқаролик жавобгарлигини мажбурий суғурта қилиш тўғрисида»ги Қонун; Қоидалар, 24.06.2009 й. 177-сон ВМҚга 1-илова).\n11. Боқувчиси вафот этганлиги муносабати билан қуйидаги миқдордаги тўловлар:\n● марҳумнинг ўртача иш ҳақининг вафот этган боқувчининг қарамоғида бўлган ва унинг вафоти муносабати билан зарарни ундиришга ҳақли бўлган меҳнатга қобилиятсиз шахсларга тўғри келадиган улуши миқдоридаги;\n● боқувчиси вафот этганлиги муносабати билан зарарни ундиришга ҳақли бўлган шахсларга бир йўла тўланадиган нафақа тариқасида марҳумнинг ўртача йиллик иш ҳақининг 6 баравари миқдоридаги.\nХодим меҳнат жароҳатига боғлиқ ҳолда вафот этган тақдирда, иш берувчи марҳумнинг қарамоғида бўлган меҳнатга лаёқатсиз, шунингдек 16 ёшга тўлмаган шахсларга зарарни ўрнини қоплаб беришга мажбур. Қоплаш тартиби зарарни қоплаш Қоидаларида белгиланган (11.02.2005 й. 60-сон ВМҚга 1-илова).\n12. Талабаларнинг таълим олиши учун Ўзбекистон Республикасининг олий ўқув юрти билан тўғридан-тўғри шартномалар бўйича пулли-контракт асосида ўтказиладиган тўловлар.\nТалабанинг даромади солиқ мақсадларида фақат университет билан бевосита шартнома тузганда, яъни ташкилот таълим хизматларининг буюртмачиси бўлганда тан олинмайди. Бу ҳолда уч томонлама шартнома тузилади, унда бир томон буюртмачи – ташкилот, иккинчи томон ижрочи – ОТМ, учинчи томон эса талаба ҳисобланади.\nАгар ташкилот таълим хизматлари буюртмачиси бўлмай, фақат талаба фойдасига тўловчи вазифасини бажарса, таълим учун тўлов талабанинг моддий наф тарзидаги даромади сифатида эътироф этилади (СК 376-м. 1-қ.).\n13. Ходимларнинг малакасини ошириш ва уларни қайта тайёрлашга йўналтирилган маблағлар.\nБу ташкилот манфаатлари учун амалга ошириладиган харажатлардир, шунинг учун улар ўқитиш учун юборилган ходимнинг даромади эмас.\nМисол. Ходимнинг малакасини ошириш харажатлари\nМҲХСга ўтиш зарурати туфайли ташкилот бухгалтерини «МҲХС бўйича молиявий ҳисобот» курсига юборди ва ўқув марказига 3 000 минг сўм тўлади.\nЎқитиш қиймати солиқ мақсадлари учун бухгалтернинг даромади эмас, чунки тўлов ташкилот манфаатлари учун амалга оширилган.\n14. Солиқ тўловчининг мижозларнинг товарлар ва хизматларни сотиб олиш фаоллигини оширишга қаратилган ва бонуслар (баллар, мижозни ушбу ташкилотлардан товарлар (хизматлар) сотиб олиш фаоллигини белгиловчи бошқа бирликлар) ҳисобланишини назарда тутувчи дастурларда иштироки натижасида ушбу дастурда белгиланган асослар бўйича олинган пул ва натура шаклидаги даромадлари.\nҚуйидаги ҳолатларда даромад солиқ тўловчининг жами даромадига киритилади:\n● солиқ тўловчининг бонус дастурларда иштирок этиши очиқ оферта шартларисиз амалга оширилганда;\nМисол. Бонус дастурларида иштирок этиш\nСавдо ташкилоти, шартлари ўзининг сайтида жойлаштирилган бонус дастурини амалга оширмоқда. Потенциал иштирокчилар дастурда иштирок этиш учун ушбу сайт орқали бонуслар тақдим этиш шартлари офертасини тасдиқлаши керак.\nДастурнинг моҳияти: харидлар ҳажмига қараб тақдим этиладиган товарлар бўйича чегирмалар чегирма (бонус) карточкаларда жамланади ва келажакда товар сотиб олишга йўналтирилиши мумкин.\nБундай ҳолда, тўпланган чегирмалар ҳисобидан сотиб олинган товарлар харидорнинг солиқ мақсадлари учун даромади эмас, чунки харидор очиқ офертани тасдиқлаш орқали бонус дастурига аъзо бўлган.\n● солиқ тўловчи бонус дастурларига қўшилганда, очиқ оферта шартларини 30 кундан кам муддатда тасдиқлаш ва (ёки) офертани муддатидан олдин қайтариб олиш имконияти назарда тутилган бўлса;\nМисол. Тасдиқланиши қисқа муддатли бўлган бонус дастури\nОмборни товар қолдиқларидан озод қилиш учун савдо ташкилоти сотиш акциясини эълон қилди. Акция шарти шуки, 300 минг сўмга товар сотиб олган шахслар қўшимча 50 минг сўм бўлган товарни бепул олишлари мумкин. Акциянинг амал қилиш муддати – 10 кун.\nБундай ҳолда, бонус дастури фақат 10 кунга мўлжалланган, шунинг учун харидор томонидан бепул олинган товарлар унинг моддий наф тарзидаги даромади ҳисобланиб, ЖШДС солинади (СК 376-м. 1-қ. 1-б.).\n● бонус дастурлари бўйича даромадлар дастур ташкилотчилари билан меҳнат муносабатларида бўлган шахсларга хизмат вазифаларини бажаришда мукофот сифатида тўланганда, шунингдек солиқ тўловчи томонидан етказиб берилган товарлар учун тўлов (бажарилган ишлар, кўрсатилган хизматлар) ёки моддий ёрдам.\nМисол. Ходимларнинг бонус дастурларида иштироки\nТашкилотнинг жамоа шартномасида юқори ишлаб чиқариш натижаларига эришган ходимларни узоқ муддатли бонус дастурига қўшиш назарда тутилган. Бонус дастурлари ҳисобидан ходимларнинг олган даромадлари уларнинг жами даромадига киритилади ва ЖШДС солинади.\n15. Фуқароларнинг ўзини ўзи бошқариш органлари, касаба уюшмалари, хайрия, экология жамғармалари ва Ўзбекистон Республикаси Президентининг қарорлари билан ташкил этилган бошқа жамғармалар томонидан кўрсатилган ёрдам:\n● уставда назарда тутилган фаолият доирасида бажарилган ишлар ва кўрсатилган хизматлар;\n● даволаш ва тиббий хизматлар қиймати, ногиронларни профилактика ва реабилитация қилиш учун техник асбоб-ускуналар олиш;\n● жисмоний шахснинг манфаатларини кўзлаб, товарлар ва хизматларни етказиб берувчидан олиш;\n● хайрия мақсадида бошқа шаклларда қўллаб-қувватлаш (бундан пул шаклида қўллаб-қувватлаш мустасно).\nМисол. Даволаниш қиймати тўлови\nКасаба уюшма ташкилоти ногирон-жисмоний шахсга даволаниш қийматини тўлаб берди.\nДаволаниш қиймати солиқ солиш мақсадларида жисмоний шахснинг даромади ҳисобланмайди.\nМисол. Пул шаклида ёрдам олиш\nХайрия жамғармаси жисмоний шахснинг даволаниши учун маблағ ажратди ва пул маблағини унинг ҳисобрақамига ўтказиб берди.\nОлинган пул маблағи жисмоний шахснинг бошқа даромадлари ҳисобланади ва солиқ солиш мақсадларида жами даромад таркибига киритилади (СК 377-м. 1-б.).\nБунда 15 млн сўм доирасидаги ёрдамга ЖШДС солинмайди (СК 378-м. 20-б.).